text:
Fyri umleið tveimum mánaðum síðani fluttu seks ung fólk út í Hest at búgva. Hetta er ungdómur millum 18 og 20 ár, og flestu teirra hava tilknýti til oynna - og tað gjørdi mun í fólkatalinum.
Smáu oyggjarnar hava fleiri merkt eina stóra minking í fólkatalinum seinnu árini, og tí skal ikki altíð so nógv til, áðrenn fólkatalið fær ein ógvusligan prosentvøkstur, um onkur flytir til. Og tað er júst tað, sum er hent í Hesti. At seks ung fólk hava valt at búseta seg ´Hesti merkti ein fólkavøkstur upp á heili 28 prosent.
Bygdarfelagið Randarsól fegnast og hevur sent miðlunum skiv um hetta. Tað er soljóðandi:
"Hesi ungu hava ferðast nógv út í oynna gjøgnum barnaárini. Tey hava altíð trivist sera væl í Hesti. Tey harmast um at oyggin er við at doyggja út, og tí føla tey, at tey hava bæði ábyrgd og hug at vekja lív aftur í oynna.
Ungu fólkini eru sera fegin um avgerðina at vera flutt út í Hest, og síggja fleiri møguleikar at skapa lív og trivnað í oynni, sum kanska kann eggja øðrum til at flyta út í Hest.
Tey flestu ganga í miðnámsskúla í Havn. Tey vóna, at tað fer at bera til at búgva í Hesti og kunna ferðast ímillum Havn og Hest fyri at kunna røkja skúlan.
Við nýggju tilflytarunum er fólkatalið í Hesti økt umleið 28 prosent, og miðalaldurin er lækkaður munandi. Hagtøl frá Hagstovuni vístu, at fólkatalið í Hesti var 21 fólk pr. 1. apríl 2017. Eftir tað eru hesi ungu flutt út, tað svarar til eina øking á 28 prosent.
Bygdarfelagið Randarsól gleðist um, at at fólkatalið er økt. Tað er av alstórum týdningi at fáa nýggjar, ungar kreftir í oynna. Hetta økir trivnaðin í oynni og letur upp fyri nýggjum møguleikum, m.a. at reka ferðavinnu. Longu nú hava nøkur teirra bjóða sær til at standa fyri útleiganini av hitapottinum, ið Bygdarfelagið hevur keypt fyri kortum.
At ungfólk vilja flyta aftur á smápláss, gevur eisini vón um einar fjølbroyttari Føroyar, har virksemi og trivnaður aftur kemur í hvønn krók í landinum."


c: text/html

text:
Nú eru knappliga nökur, sum rópa hart um, at ov fáar íbúðir eru bygdar seinnu árini, og at nógv góð hús standa tóm. Og hetta vilja tey hava tað almenna at loysa. Eg haldi avgjört ikki, at tað er ein almenn uppgáva at byggja hús og íbúðir. Vinnulívið hevur syrgt fyri at byggja bæði raðhús, íbúðir og sethús langt áðrenn eg flutti til Föroya, og tað hevur hildið fram alla mína tíð her. Fólk eru farin til fyritökur at bíleggja hús, og tað hevur riggað væl. Um tað almenna skal standa fyri bygging, so vil eg mæla til, at hetta "almenna" fyrst fer í holt við at byggja síni egnu hús, heldur enn at nýta vinnulívsins orku til at byggja "leiguíbúðir" til tað almenna.
Tá ið eg havi lurtað eftir hesum persónunum, sum mæla til alment inntriv, havi eg langan veg luktað almennar nevndarsessir. Og tað fer at kosta meira enn gott er. Skal landsstýrið kasta seg yvir hesa uppgávuna, fáa vit nýggjar nevndir, og tær verða allar mannaðar (ella kvinnaðar) við dýrum persónum, sum eru í dýrum fakfelagum ella samtökum. Og tað má ikki vera tað slagið, sum skipar fyri bygging.
Teoretikarar hava evni til at byggja dýr mistök inn í eitt hvört prosjekt. Meirilutin í teimum nevndum, sum skipa fyri bygging, má vera handverkarar. Teir hava sæð úrslitið av ymiskum byggisiðum og av tí tilfari, sum er nýtt í ymiskum tíðarskeiðum. Störsti fyrimunurin við at fáa handverkarar í möguligar nevndir er, at tær verða sera fáar, ella ongar, tí um tær ikki eru tilætlaðar ávís "högtflúgvandi" fólk, so er ringt at fáa stuðul til at seta tær á stovn. Men tað privata vinnulívið kann saktans byggja, um tað almenna ikki setir nevndir at forða teimum.
Fyri nökrum árum síðani vóru menn, sum vildu byggja hús her í Havn. Teir steðgaðu byggingini, tí kommunan kravdu, at teir skuldu byggja uppá ein máta, sum teir meintu fór at hava vanlukkuligar avleiðingar. Eg fekk ikki at vita, hvat endin var, tíverri, men eg havi sæð alt ov nógv dömir um skeivar persónar í bygginevndum í meira enn fimmti ár. Latið handverkarar hava síðsta orðið, ikki ein politikkari ella ein prestur.
Eg ivist í, at "Bústaðir" í longdini fer at vera ein góð loysn. Um nökur ár er hon vaksin til eina almenna monopolfyritöku við störri umsiting enn nú, og útreiðslurnar fara at ávirka húsaleiguna uppeftir. Leiguíbúðir eiga ikki at vera ein stórur partur av marknaðinum, bert ein "neyðloysn" fyri eitt avmarkað tíðarbil. Okkara samfelag er lítið, og hvat hendir tá ið tíðirnar verða ringar, og fólkaflytingin fer hin vegin? Tað kann henda uttan ávaring, og tey ið eiga sín bústað fara ikki fyrst. Tað gera tey, ið onga skuld hava í síni leiguíbúð, og hvör skal so rinda skuldina? Palliba?
Og so til tað politiska. Vita fólk, hvat ognarskattur er? Hava politikarnir gjört sær tankar um, hvussu tað skal skipast? Danmark hevur ein ognarskatt, har tú rindar fyri tað fulla virðið av tínum húsi, sjálvt um tú skyldar meira enn tað er vert. Tað er ikki veruligur ognarskattur, tá tú verður skattaður av nökrum, sum tú ikki eigur. Fyri nógvum árum síðani kopieraði svenska stjörnin ta donsku skipanina. Öll hús í oyggjagarðinum norðanfyri Göteborg vorðu knappliga so högt virðismett, at upprunafólkini sum búðu har, ikki hövdu ráð at vera búgvandi. Skulu pensjonistar í Föroyum, og tá serliga í Havn, setast í somu stöðu?
Vit mugu ikki fáa undantaksstöðu í Föroyum. Eingin má verða tvingaður at leiga út hús síni, um hann ikki vil. Tá hevur tú avtikið ognarrættin.Tað kunnu vera fleiri vansar við at taka fólk - serliga óynskt fólk - inn í húsini.
Nú má leggjast afturat, at sum nú er, verður tú ikki hart skattaður, um tú eigur eini hús og leigar út ein part av tí húsinum, ella kanska alt húsið. Men tú skalt sjálvur hava rætt at velja hvört tú leigar út ella ikki.
Eitt annað evni er nevnt, sum eg ikki havi sterkar meiningar um. Tað er avgjald fyri vatn-og-kloakk. Her er bert vandin, at kommunurnar missa tamarhald á skynsemið. Eg ræðist ikki broytingar, men kollveltingar. Eisini á öðrum ökjum.
Eg viðgangi, at eg havi nomið við nógv ymiskt, men er tað nakað, sum vit ikki skulu umhugsa? Tað kann bert "tað almenna" loyva sær.

robotstxt: allowed

filter: keep


text:
- Tá sjúkan demens rakar, er tað ikki bert tann einstaki borgarin, ið verður raktur av sjúkuni. Øll familjan, hjúnarfelagi, børn og onnur í nærumhvørvinum verða eisini ávirkaði av, at ein teirra gerst sjúkur/sjúk. Tí er tað umráðandi, at hond verður tikin um bæði tann einstaka og alla familjuna, ið verður rakt av demenssjúku.
Soleiðis sigur Annika Olsen, løgtingskvinna fyri Fólkaflokkin. Hon hevur sett Sirið Stenberg landsstýriskvinnu fyrispurning, har hon vil hava svar upp á tríggjar spurningar.
- Hevur landsstýriskvinnan ætlanir um, at seta ”Demensætlanina” í verk og um ja, nær?
- Hvat er úrslitið av teimum 250.000 kr, sum Løgtingið samtykti til demensætlanina í 2016?
- Verður neyðugur peningur settur av til Demensætlanina á fíggjarlógini fyri 2017?
Annika Olsen eftirlýsir, at demensøkið verður tikið upp av samgonguni. Eitt nú nevndi løgmaður einki um tað í sínari ólavsøkurøðu. Hon vísir til, at sitandi ikki hevði sett pening av til demensætlanina, sum er gjørd. Broytingaruppskot varð lagt fram, og løgtingið samtykti at brúka 250.000 krónur til endamálið, men peningurin røkkur bara til at lýsa, hvussu demensøkið kann lýsast í framtíðini.
Annika Olsen visir á, at stórar broytingar í fólkasamansetingini í Føroyum komandi árini. Demografiskar framskrivingar vísa, at býtið millum fólk í arbeiðsførum aldri og talið av fólkapenjónistum fer at skeiklast munandi. Meðan tað í dag eru fýra fólk í arbeiðsførum aldri fyri hvønn pensjónist, verða tað í 2040 tvey fólk í arbeiðsførum aldri fyri hvønn pensjónist.
Vit hava tíverri ongi nøktandi hagtøl, hvat viðvíkur fólkum við demenssjúkum í Føroyum, men samanbera vit okkum við grannalondini, so verður leystliga mett, at eini 800 føroyingar liva við demenssjúku í Føroyum í dag. Talið fer helst at tvífaldast upp í 1600 í 2040.
Í 2012 fekk landsstýrið álit handað, ið hevði heitið ”Gloymsk, men ikki gloymd”. Úrslitið av hesum varð, at landsstýrisfólkini Karsten Hansen og Annika Olsen bæði tóku stig til, at ein samskipað demensætlan skuldi gerast fyri Føroyar. Heitið á demensætlanini er ”Eitt demensvinarligt samfelag – gloymsk men ikki gloymd”. Í demensætlanini eru 14 ítøkilig tilmæli til politiska myndugleikan at taka støðu til.
Tilmælini kosta á leið 3 mió. kr. árliga.


text:
Í øldir hava vit dugað at yvirlivað saman við øgiligu og stórfingnu náttúruni kring okkum. Avmarkað fólkatal og tøkni hevur syrgt fyri, at fiskar, fuglar og kríatúr sum heild hava trivist væl saman við føroyingum. Men hetta er als ikki nøkur sjálvfylgja í dag.
Avleiðingarnar frá manngjørdum vakstrarhús útláti, harímillum veðurlagsbroytingar, er ein tann størsta altjóða avbjóðingin í nýggjari tíð. Hóast trupulleikin bert kann loysast globalt, um vinnulív og tjóðir kring allan heimin samstarva, so trúgvi eg at vit í Klaksvíkar kommunu ikki skulu bíða eftir restini av heiminum, men heldur hugsa globalt og handla lokalt, við at vísa nógv størri virðing fyri okkara tilfeingi og umhvørvi. Okkara samfelag og búskapur er grundleggjandi tengd at umhvørvinum, og tí eigur tað sjálvsagt at verða fremsta politiska raðfesting hjá okkara fólkavaldu, at tryggja burðardygga menning.
Nýggja bussleiðin og sjóhitaskipanin eru dømur uppá praktiskar og umhvørvisvinarliga loysnir, sum sitandi samgonga hevur sett í verk. Hetta eiga vit at fegnast um, og framhaldandi at ganga á odda við líknandi átøkum.
Okkara fiskvinnubýur skal virða havið og minimalisera sjónligt rusk og plast. Umframt bussleiðina skulu vit duga nógv betri at skipa býin og kommununa meira súkklu og gangivinarliga. Vit skulu bjóða fleiri alternativar bústaðarmøguleikar mitt í býnum, soleiðis at borgarar ikki noyðast at keypa sær bil fyri at fáa gerandisdagin at hanga saman, og harvið eisini fyribyrgja at bústaðarbygging ikki etur seg óneyðuga langt útum bøgarðarnar. Vit kunnu skipa gøtuljósini orkusparandi og eisini læra okkum at sløkkja tey í útvaldum støðum ávísar vetrarnætir, bæði fyri at spara pening og orku, men eisini fyri at njóta myrkrið og tær stjørnurnar og hendinga norðlýsið, sum onkutíð fylgja við.
Um vit øll framhaldandi vilja búgva og virka í einum av heimsins vakrastu kommunu, so noyðast vit eisini at finna góðar grønar loysnir uppá avbjóðingarnar, sum stinga seg upp í samband við vaksandi búskap, íbúgvara- og ferðafólkatal. Sum býráðsvalevni fyri Tjóðveldi bjóði eg meg fram at varðveita kósina og leggja røttu orkuna í at seta fleiri tiltøk í verk, soleiðs at Klaksvíkar kommuna flytur seg frá 20’indu aldar býarplanlegging og inní framtíðina, og markerar seg frá føroyakortinum og uppá heimskortið, sum eina framskygda og umhvørvisvinarliga kommunu.
Rasmus S. Biskopstø valevni fyri Tjóðveldi


text:
25 ára útbúgvingartilgongd fyri at fáa starv í Klaksvík
Nú verkfall er, undir herrópinum “somu løn fyri somu útbúgving”, rann mær til hugs at Sjónám í Klaksvík søkir eftir deildarleiðara, har krøvini til útbúgving og starvsroyndir eru lýstar í kunngerð. Til stuttleikar setti eg meg at rokna út hvussu nógv hann man fara at fáa í løn, um pedagogarnir fáa sín herrópsvilja, tí sambært kunngerðini er tað ikki hissini long útbúgving hesin leiðarin má hava.
Kunngerðin sigur: “Undirvísingarførleika eftir kunngerð nr. 107 frá 20 septembur 2005 um skiparaútbúgving”, kap. 6. Tað er útbúgving sum skipsførari, í minsta lagi 2 ára starvsroyndir sum skipsførari og (mín undirstriking) staðið bachelorútbúgving frá hægri lærustovni”
Útbúgvingin sum skipsførari kann greinast soleiðis: Eftir fráfaringarroynd fólkaskúlans (9. ella 10. flokk) skal viðkomandi sigla í 36 mánaðar við farmaskipi ella líknandi í altjóða sigling. Í dag er tað vanligasta at siglt verður í eini 1:1 skipan, har man hevur líka leingi frí, sum man er mynstraður. So hesir 36 mánaðarnir kunnu fáast uppá 6 ár.
Eftir lokna siglingstíð verður farið uppá skúla, og nú vóna vit at siglingstíðin er lokin beint undan skúlabyrjan, so at útbúgvingartíðin til deildarleiðara á Sjónámi verður so stutt, sum tilber. Skúlatíðin til skipsførara er fyrst hálvtannað ár til skipara, og so hálvtannað ár til skipsførara, ella v.ø.o. tilsamans trý ár.
Eftir loknan lestur á Sjómansskúlanum verður farið beint til víðari lesna á Setrinum, men av tí at inngangsstøðið til Sjómansskúlan er fráfaringarroynd fólkaskúlans, kann roknast við eini “uppstigan”, sum tekur minst eitt hálvt ár, uttan so at komandi umsøkjarin tók HF ella student, áðrenn hann fór uppá skúla. Tað leingir sjálvandi um tíðina, sum skal til fyri at sleppa at søkja máttmikla deildarleiðarastarvi á Sjónámi.
Eftir loknan lesna má umsøkjarin aftur til skips, hesuferð sum yvirmaður, og av tí at hetta er fyrstu ferð hann fer avstað sum yvirmaður, so fær hann eitt vinnubræv, sum eitur stýrimaður av 2. stigi.
Smb. kunngerð 105 frá 5. august í 2015, sum snýr seg um tá byrjað verður at sigla sum yvirmaður, má hann sigla 12 mánaðar (sum gevur samfull tvinni ár við 1:1 skipan), fyri so at fáa vinnubræv av 1. stigið.
Eftir hetta má hann so aftur sigla við vinnubrævið av 1. stigið í 36 mánaðar (ikki minni enn 6 ár við 1:1 skipan) fyri at fáa vinnubræv sum skipsførari.
Síðani er seinasta nosið eftir – tvey ár sum skipsførari, sum við 1:1 skipan tekur 4 ár.
Um vit nú telja alt saman frá fráfaringarroynd fólkaskúlans, so er talan um einki minni enn hálvtfimmogtjúgu ár, ella næstan til eitt silvurbrúdleyp at rokna.
1. Sigling í 6 ár
2. Sjómansskúli í 3 ár
3. Fyrireiking til bachelor ½ ár
4. Bachelor 3 ár
5. Sigling til stýrimann av fyrsta stigi 2 ár
6. Sigling til vinnubræv sum skipsførari 6 ár
7. Starvsroyndir sum skipsførari 4 ár
Samanlagt 24,5 ár
Hevði viðkomandi HF ella student áðrenn, so er talan um hálvtannað ella hálvttriðja ár aftrat, eftirsum hálva árið við uppstigan fellur burtur. Tvs at tey trý árini til student ella tvey árini til HF telja sum atgongukrav til Setrið, og so slepst undan hálvt ára uppstiganini.
Og tað kann eisini gerast eitt sindur styttri, um umsøkjarin fer við einum farmaskipi sum einastýrimaður, tí tá telur øll siglingartíðin sum yvirstýrimaður, men tað slepst ikki uttanum at talan er um eina óhoyrt langa kvalifiseringstíð fyri at koma uppá tal til at verða deildarleiðari á Sjónámi.
So er bert eftir at vóna at viðkomandi ikki verður sjúkur og missir ein túr ella tveir meðan siglt verður, ella at onkur lærugrein má takast umaftur á sjómansskúlanum ella setrinum, tí so nærkast vit 30 árum, sum má sigast at vera heldur drúgfør útbúgving – og alt hetta fyri at sleppa at prýða seg við heitinum “Deildarleiðari á Sjónámi”
Magni Skaale


text:
- Føroya Fiskimannafelag tingast ikki við gíslatakarar, og tað hava aðrir gíslar higartil verið fegnir um, sigur Axel Hansen, nevndarlimur.
Advokatar kunnu brúkast til mangt og hvat, og nú hevur Hanus Hansen, reiðari, so sent sín advokat, Óla Jákup Kristoffersen, í býin at agitera fyri reiðaríið í málinum um Norðing.
Advokaturin heldur framferðina hjá Fiskimannafelagnum vera ódámliga, tí felagið hevur gjørt vart við, at Norðingur ikki heldur sáttmálan og tískil heldur ikki lýkur treytirnar fyri at keypa á tilfeingis-uppboðssøluni.
Undirritaði heldur hinvegin, at tað einasta ódámliga í málinum er framferðin hjá reiðarínum og tess talsmonnum.
Líka síðani Norðingur kom í flotan, hevur Fiskimannafelagið væl og virðiliga, bæði á skrift og í talu, gjørt reiðarínum púra greitt, at tað er ídnaðarsáttmálin, sum skal fylgjast, tí Norðingur hoyrir til ídnaðarbólkin.
Tí er tað beinleiðis ósatt, tá Hanus Hansen í útvarpinum uttan mótsvar sleppur at siga, at hann onga fatan hevði av, at Fiskimannafelagið ikki góðtók, at teir brúktu nótasáttmálan.
Reiðaríið velur sær bara ein sáttmála, sum tað finnur fyri gott at løna eftir, og brúkar so manningina sum jarnbrot at trumfa sína ætlan ígjøgnum við.
At manningin ger sum reiðarín sigur, er skiljandi, tí hann hóttir beinleiðis við at taka arbeiðsplássið undan teimum.
Menninir eru væl nøgdir, reypar reiðarin í útvarpinum.
Ja, og fleiri høvdu eisini verið nøgdir við minni enn tað, sum nótasáttmálin gevur, tí sum tíðirnar eru í uppsjóvarflotanum nú, er fortjenastan góð, sama hvat býtisprosentið er. Vænti, at tað hevði verið lætt at manna eitt føroyskt uppsjóvarskip einar 100 ferðir við einum býtisprosenti á 10, um tað skuldi verið. So var tað meira í yvirskoti hjá summum reiðaríum ella tað meira at senda til Hollands hjá øðrum reiðaríum.
Men Føroya Fiskimannafelag tingast ikki við gíslatakarar, og tað hava aðrir gíslar higartil verið fegnir um. Fyri stutt síðani var eitt annað mál, har eitt reiðarí brúkti manningina til at trýsta Fiskimannafelagið at góðtaka at løna eftir nótasáttmálanum heldur enn ídnaðarsáttmálanum.
Teir skrivaðu eisini eina áheitan til Fiskimannafelagið um hetta. Men so seint sum í gjár fekk eg tøkk frá hesum monnum fyri, at Fiskimannafelagið IKKI fylgdi áheitanini.
Hanus Hansen er næstformaður í Føroya Reiðarafelag, og Óla Jákup Kristoffersen er ein royndur vinnuadvokatur. Teir vita væl, hvussu sáttmálar virka. Og teir vita eisini væl, at tað er at undirgrava sáttmálan, tá teir bara fara uttanum hann og gera avtalu við einstaka manning, sum eisini klárt og greitt fær at vita, at skipið verður selt aftur, um reiðaríið ikki fær sín vilja.
Kortini gera teir júst hetta við beráddum huga. Og tað er tað, sum er ódámligt í hesum málinum.
Axel Hansen
nevndarlimur, Føroya Fiskimannafelag


text:
SVEDBERGS
Brúsubaðikar
Eitt brúsubaðikar er til tín, ið hevur lítið pláss á vesinum til bæði brúsu og baðikar, men sum ynskir bæði eina rúmliga brúsu og eitt deiligt baðikar at slappa av í, aftaná ein langan arbeiðsdag. Ella kanska tú hevur børn, sum elska at fara í bað, er hetta júst tann rætta loysnin til tín.
Fæst bæði til høgru og vinstu.
Fæst í trimum ymiskum støddum: 1500/1600/1700 mm
DK
Skandinaviskt sniðgev av Morten Voss og Stinne Knudsen. Aldri hava orðini less is more hóska betri. DK er ein nýggjheit ment og framleidd í samráð við tveir danskar sniðgevar. Tað er reint og minimalistisk. Tær beinu linjurnar geva eina kenslu av nýmóta og eksklusivitet. Arbeitt hevur verið við smálutum, sum m.a. síggjast aftur á skákskoyttu hornunum og innrætninginum í skuffunum.
Forma
Vitja baðirúmsbókina hjá Svedbergs og fá íblástur


text:
Ídni norski týðarin Lars Moa hevur týtt enn eina føroyska bók til norskt. Hann hevur áður latið úr hondum týddu bøkurnar: Sting. Forfatter: Jóanes Nielsen. Bruer av svoltne ord. Forfatter: Jóanes Nielsen. Símun Sámal. Forfatter: Martin Næs. Frå alle kantar ber vinden med seg ord og plantar og teikn. Forfatter: Jóanes Nielsen. Det fins dei som tar månelys på alvor. Forfatter: Jóanes Nielsen. Tider skal komme. Forfatter: Oddvør Johansen. Dei kallar meg berre Hugo. Forfatter: Rakel Helmsdal. Glansbildesamlarane. Forfatter: Jóanes Nielsen. U-. Historier om djevelskap. Forfatter: Carl Jóhan Jensen. Hesa ferð snýr tað seg um eitt úrval av yrkingum hjá Tóroddi Poulsen m.a. úr savninum Bræddur Firvaldur hjá Tóroddi Poulsen, sum er týtt til norskt. Bókin Tjørebredd sommarfugl er partur av eini røð av týddum bókum, ið verður nevnd "MargsMarginale" við týðingum av yrkjarum, sum ikki áður eru givnir út á norskum.
(KP)


text:
Bárður Kass Nielsen hevur svarað!
Her upp undir løgtingsvalið 2015 hevur Gudloysi sent spurningar út til øll okkara valevni, fyri at finna útav hvønn hugburð tey hava til mál, ið hava við trúarfrælsi og sekularisering at gera. Soleiðis hevur Bárður Kass Nielsen svarað (Nýtt Sjálvstýri) svarað.
(Um blasfemiparagraffina) Nei, fari at atkvøða ímóti broyting
(Um fólkaskúlalógina) Kenni ikki nóg væl hesa lóg, so eg havi ikki ætlanir í verandi løtu at arbeiða fyri broyting av hesari Haldi ikki sjálvur at fólkaskúlin uppalir børnini at vera kristin. Men kristniundirvísing er ein nátúrligur partur av undirvísingini, tá vit liva í einum landi, har kristna læran hevur verið og framvegis er ein sentralur partur av, hvussu vit uppfata okkum sjálvi og samfelagið rundanum okkum.
(Um halgidagslógina) Tað gera tær í stóran mun í dag, so eg síggi ikki týdningin í at gera broytingar her.
(Um hjúnabandslógina) Mín fatan er, at hjúnarlagið er millum mann og kvinnu. Eg havi tí ikki ætlanir um at leggja uppskot fram um at broyta í hjúnabandslógini
(Um fosturtøkulógina) Mín fatan er, at fostrið er eitt individ, ið hevur rætt til at liva. Eg haldi tí ikki at vit skulu opna upp fyri at tað skal gerast lættari at fremja fosturtøku
(Um fólkakirkjuna) Fólkakirkjan byggir á krisna grundarlagið. Hetta er okkara mentanararvur, og er við til at definera okkara tjóð til tað sum tað er. Hetta er nakað vit eiga at verja um og varðveita Nýtt Sjálvstýri plagar ikki at útiloka nakran áðrenn samgongusamráðingar, og tað fara vit heldur ikki at gera hesaferð


text:
Ingi Samuelsen
06.10.2017 - 09:03
Mentan > Mentan > Miðlar & fólk
Tað gjørdist ein sorgblíð løta, tá ”the grand old man” í Útvarpi Føroya fyri løtu síðani trekti V4 tølini fyri seinastu ferð nakrantíð.
Tá Jógvan hevði trekt seinasta talið, tikið tølini uppaftur og staðfest, at ongin vinnari var, og at peningurin sostatt fór í kassa útvarpsins, misti hann málið tá hann skuldi staðfesta, at hetta var seinasti dráttur.
Eftir at hava svølgt nakrar ferðir, kundi nýliga pensjóneraði útvarpsmaðurin staðfesta:
”Hetta var so seinasti drátturin. Eg havi verið við øll hesi árini, og má siga, at tað hevði ikki verið so stuttligt, um V4 ikki var”, segði Jógvan Arge við harma í røddini.


text:
Avatar
Avatar er ein 3D animeraður amerikanskur filmur frá 2009. James Cameron, ið hevur leikstjórnað filmin, hevur eisini leikstjórnað aðrar stórfilmar, til dømis tann mest seljandi filmin nakrantíð Titanic. James Cameron megnaði at gera dýrasta filmin nakrantíð í filmssøguni. Filmurin kostaði yvir tvær milliardir dollarar. Avatar hevur umframt Oscartilnevningina vunnið tvær Golden Globes og var tilnevndur til besta filmin eisini.
Filmurin er í stuttum um ein hermann, ið verður sendur út til eina gongustjørnu langt burturi at flyta tey inføddu Na'vi, ið eru í vegin fyri onkrum arbeiði. Hann gerst góður við hetta fólkið og endar sum ein leiðari hjá hesum bláu menniskjunum, sum í hesum filminum eru "tey óndu". Filmurin fyrigongur á uppspundu gongustjørnuni, Pandora, har fólkini "naviar" búgva.
Titanic hjá James Cameron er best seljandi filmurin nakrantíð. Hann seldi fyri 600 mió. dollars, og hann er eisini mest sæddur við 1843 mió. áskoðarum. Men tað varar allarhelst ikki leingi afturat, áðrenn Avatar yvirtekur fyrstaplássið sum heimsins best seljandi filmur. Avatar, sum eisini er framleiddur av Cameron, hevur higartil selt fyri 553 mío. dollars á heimamarknaðinum og hevur longu havt 1841 mió. áskoðarar, so her verður meint, at Cameron skjótt fer at sláa sítt egna met. So vantar bert at sláa metið hjá Titanic í Oscars. Fyri at megna tað, skal Avatar vinna meira enn 11 Oscars til handanina í mars 2010. Tað var nevniliga só nógvar Oscars, Titanic fekk í 1998.
Søgugongd[rætta | rætta wikitekst]
Jake Sully (Sam Worthington) er fyrrverandi soldátur í US Marine Corps (hann er lammaður) men tá tvíburði hansara, sum skuldi útsendast til mánan Pandora, verður myrdur, fær Sully tilboðið um at fullføra missjónina hjá bróðrinum, saman við einari heftigari løn. Eftir seks ár í cryo-svøvni, sum kann sigast at vera eitt slag av dvala, lendir Sully á Pandoru. Har verður hann informeraður um Avatar-programmið, sum loyvir menniskjum at liva gjøgnum ein Avatar, sum er ein Na’vi, sum er skapt í laboratoriinum. Leiðarin av programminum (Sigourney Weaver) dámar einki serligt henda nýggja soldátin, hon vil heldur hava ein vísindamann, sum bróður Sully var.
Jake fær so at vita at tey skulu royna at koma í samband við Na’vi-fólkið so tey kunnu læra tey at kenna og vice versa, men ein skurkur má eisini vera. Henda rolla verður útfylt av Col. Quaritch (Stephen Lang) sum er undir ordrum av einum stórum firma, sum vil sleppa at grava eftir ”unobtainium” (fø.: ikkitilatfáafaturíium). Hann roynir so at fáa Sully at yvirtala Na’vi-fólkið til at flyta.
Avatar 2[rætta | rætta wikitekst]
Fríggjadagin 15. januar 2009 avdúkaði leikstjórin James Cameron, at hann fer at gera Avatar 2. Og í februar skrivaði blaðið Herald Sun í Melbourne, at Sam Worthington hevur váttað, at hann enn einaferð skal leika høvuðsleiklutin sum Jake Sully. 33 ára gamli avstralski sjónleikarin, sum er blivin heimskendur fyri sín leiklut í Avatar, sigur seg gleða seg til nýggja filmin.
Slóðir úteftir[rætta | rætta wikitekst]
Avatar á Internet Movie Database (Enskt)


text:
Tá eg gekk í fólkaskúla, gekk ein seria á Scansat, sum æt “Thirty Something”. Hon var so mega rotin, minnist eg, at eg helt. Til sovorðin gomul fólk, í 30’unum. Eg skundaði mær altíð heim, tí eg mátti síggja “Paradise Beach”, ella “Intriger”, sum ein æt. Men ímillum hesar var so handan rotna, til tey gomlu. Og hvørja ferð hon vísti seg á skíggjanum skifti eg. Onkuntíð var onki frægari at hyggja eftir, og eg kroysti meg at hyggja eina løtu, bara fyri at vita, hvat hon snúði seg um. Eg kundi ikki relatera til nakað av tí, sum hendi har, og skilti ikki, at hon fekk so góð ummæli.
Fólk, ið tosaðu um skilsmissu, ella sum skeldaðust um, hvør skuldi passa sjúk børn. Onkur, sum mátti taka sær av sínum byrjandi dementa pápa, og onkur annar, sum var komin í panikkaldur, tí tey nærkaðust teimum 40 árunum. Onkur, sum aborteraði, og onkur, sum ikki kundi fáa børn. Ymisk viðurskifti í lívinum, sum eg “gud viti um eg nakrantíð” fór at kenna nakað til.
Mitt í øllum hesum helt babba rundan 40 ára føðingardag. Oh my oldie.
Eg og ein vinkona, ið eg hevði fingið loyvi at bjóða við, hugnaðu okkum óført ímillum hesi eldru fólkini. Hon segði mær, at hon hevði sæð babba givið mammu ein so heitan og innarligan koss í gongini løtu frammanundan. Føj!
Vit tosaðu um, hvussu tað mundi verða, tá vit fóru at fylla 40. Tað var góð tíð til tað enn, ja heilt har frammi í 2000 og nakað. Gud viti hvussu framtíðin fór at síggja út.
Setti meg akra at leita eftir Paradise Beach á netinum. Bara til stuttleika. Tann fyrsta, sum eg kom framá, var Megan Connolly. Tað vísti seg, at hon doyði í 2001 av eini yvirdosis. Kirk (Manu Bennett) er í dag 46 ár. Eg eri 38 ár.
Tá man er 38, skilir man væl, at ein seria sum einaferð gekk og sum fekk góð ummæli, æt “Thirty Something”. Knappliga stendur man í teirri støðu, at man kundi verið ein av høvuðspersónunum í seriuni.
Man kennir til tað at hava mist mammu sína av krabba. Ella at hava eina vinkonu, ið hevur mist tvey børn. Uppaftur eina, sum er skild frá manninum. Eina aðra, sum hevur aborterað, eina, ið skeldast við mannin um hvør skal verða heima hjá sjúkum børnum, og so eg sjálv, sum eri farin upp at flaksa og livi dreymar út, sum hava ligið pakkaðir burtur á onkrari støvutari hill. Panikkaldur?
Og eg hoyri meg sjálva siga við míni børn, at “eg minnist sum var tað í gjár”, og “kunnu tit ikki taka upp eftir tykkum?”, meðan eg siti og bíleggi flogferðaseðlar til mín og mannin, tí vit mugu keypa okkum løtur at vera saman tveyeini.
Og meðan eg hoyri andlátini kennist eg brádliga við nøvnini, og fólk, sum altíð hava verið, eru ikki meira. Og tann elsti, sum fyllir 14 ár leygardagi,n ynskir sær bara brunch saman við teimum nærmastu í staðin fyri stóran føðingardag. Carpe Diem!


text:
Føroya Skipara- og Navigatørfelag og Fíggjarmálaráðið hava góðkent uppskotið frá Semingsstovninum, og semja er gjørd um nýggjan 1. ára sáttmála, galdandi fyri navigatørar við Strandfaraskipum Landsins, frá 1. okt. 2016 til 1. okt. 2017.
Tað upplýsa partarnir í skrivi sent miðlunum.
Sáttmálin tekur støði í sama karmi, sum onnur alment lønt hava fingið í umrødda tíðarskeiði. Lønin hækkar 0,55 % og eftirlønin hækkar upp í 11,0 %.
Innroknað er ein kompensatión fyri tann munin, sum var í 3 ára sáttmálanum, sum var galdandi í tíðarskeiðinum frammanundan.
Umframt hetta eru broytingar og tillagingar gjørdar í sáttmálatekstinum.


text:
Nógv umrødda arbeiði í Steinatúni verður liðugt í komandi viku, sambært Biritu Wardum, býararkitekti í Tórshavnar Kommunu.
Arbeiðið, sum skal verða liðugt til ólavsøku, er komið so mikið langt nú, at asfalterað verður í dag, so økið kann latast upp aftur í komandi viku, sigur hon.
Talan er um eitt torg, sum verður gjørt við gamla Bank Nordik bygningin í sambandi við nýggja bussterminalin í Steinatúni. Í fyrstu atløgu verða nøkur fyribils trø sett á torgið, hetta til ætlaðu trøini, eru før fyri at verða flutt aftaná summar.
Umskipaða ferðslan í miðbýnum kann møguliga væntast, at koma í rættlag aftur longu fríggjadagin.


text:
Risabingjuskip upp á meira enn 20.000 TEU krevja stórar havnir og skapa stórar logistiskar trupulleikar, heldur shippingfyritøkan Seahorse Ship Agencies. Felagið ímyndar sær tí, at smærri feederskip í framtíðini verða flutt runt á havgangandi móðurskipum.
Talan verður um eina kollvelting í bingjuskipaferðsluni um allan heim, stendur tað til amerikonsku shippingfyritøkuna Seahorse Shipping. Risastór skip, ið sigla upp á risastórar havnir, skapa trýst, ið raka avskipingarnar, tí tað elvir til seinkingar í veitingunum.
Tí arbeiðir felagið við eini ætlan um, at smærri feederskip við plássi til 2.250 TEU hvørt, skulu fraktast runt á høvunum av einum móðurskipi, sum ongantíð kemur í havn. Tað gera tey smærru skipini harafturímóti, og tey kunnu brúka havnir, sum eru nógv minni og ikki plágaðar av trýsti, heldur Seahorse Shipping.
Móðurskipið skal kunna taka seks feederskip og harvið tilsamans kunna flyta 13.500 TEU.
Kelda: Maritime Executive


text:
Prísurin á aldum laksi er í løtuni so høgur, sum hann ikki hevur verið í fleiri ár. Og roknskaparligu úrslitini eru hareftir.
Eitt dømi um tað er føroyski alirisin, sum í fjør hevði eitt avlop fyri skatt, sum táttaði eina milliard krónur.
Avleiðingin av góðu gongdini er, at virðið á partabrøvunum í alifyritøkum alsamt er økt, eisini hóast virðið á øðrum partabrøvum er fallið. Eitt dømi um tað er dagshandilin í keypskálanum í dag, har indeksið fyri Oslo Børs í dag lækkaði eitt vet, men tað var als ikki galdandi fyri alifyritøkurnar, har partabrævakursurin hækkaði.
Marine Harvest Group hækkaði við 3,2 prosentum, meðan Norway Royal Salmon hækkaði við 6,7 prosentum. Og Bakkafrost hækkaði við 1,93 prosentum, vísa tølini frá Oslo Børs í dag.
Hegnar.no hevur hugt eftir, hví kursurin á partabrøvum í alifyritøkum er øktur so nógv sum hann er í seinastuni, og niðurstøðan er, at tað er avgerðin hjá kilensku myndugleikunum herða eftirlitið við alingini í landinum, sum sæst aftur.
Kili, sum er næststørsti framleiðari av aldum laksi, hevur havt stórar trupulleikar av sjúku seinastu árini. Fyri at bøta um hesi viðurskifti, hava myndugleikarnir gjørt av at økja frástøðuna millum aliringarnar og á tann hátt avmarka vøksturin í framleiðsluni.
- Kili hevur sett sær fyri at avmarka vøksturin til í mesta lagi trý prosent um árið, og sjálvt um har er nógv lógararbeiði eftir at gera, er tað eitt stig rættan vegin, sigur Kolbjørn Giskeødegård, sum er greinari hjá Nordea Markets, sambært Hegnar.no við Reuters.
Sambært greinarunum hevur avgerðin hjá kilensku myndugleikunum við sær, íleggjararnir aftur tora at keypa partabrøv í alivinnuni.
- Broytingarnar í Kili hava við sær, at tað ikki er so stórur vandi fyri negativum tíðindum úr Kili, og tað ávirkar prísin positivt, sigur hann.


text:
Í almennu umrøðuni av málinum um at lata Tórshavnar kommunu umhvørvisgóðkenning til havnaútbygging eru nógvir spurningar reistir, og nógvar misskiljingar eru frammi. Tí hesar linjur.
Tað tykist standa ósvarað, hvørt góðkenningin til Tórshavnar Havn stendur við. Lat meg svara beinanvegin, at góðkenningin stendur við. Tað havi eg eisini sagt alment.
Umsóknin frá Tórshavnar kommunu er viðgjørd í Heilsu- og innlendismálaráðnum. Komið var so mikið langt við málinum, at endaliga góðkenningin var orðað. Hon manglaði tó eina endaliga góðkenning frá landsstýriskvinnuni. Og tað er tað, sum er mistakið í málinum. Endalig góðkenning var ikki givin, áðrenn loyvið fór avstað.
Tá ið eg havi víst á, at mær tørvaði meira tíð til umrøðu av málinum, so var tað ikki í mun til sjálva avgerðina, men í mun til at fáa kunnað á landsstýrisfundi og at fáa nærri innlit í grundgevingarnar, umframt hvussu málið kundi handfarast, tá ið tað fór alment út. Møguliga havi eg ikki verið nóg greið í hesi útmelding.
Eisini er týðandi at fáa sagt, at eg hevði ongar ætlanir um at broyta avgerðina. Tí er spurningurin um at taka góðkenningina aftur ikki relevantur og hevur ongantíð verið tað.
Spurningurin, sum eg stóð eftir við, var, um nakar ivi kundi reisast um, hvørt avgerðin hevði gildi, tá ið tað stendur í lógini, at landsstýrisfólkið skal góðkenna eina slíka avgerð. Hon var jú farin út uttan góðkenning. Metingin í Heilsu- og innlendismálaráðnum var, at avgerðin stóð við, tó at eingin endalig góðkenning frá mær fyrilá.
Beinanvegin eg var varug við, at avgerðin var farin avstað uttan mína góðkenning, setti eg meg í samband við aðalstjóran. Og í ráðnum bleiv málið tikið upp beinanvegin innanhýsis. Almenna kjakið kann geva tað fatan, at ráðið nú aftaná miðlaumrøðuna er farið at viðgera málið innanhýsis. So er ikki.
Í almennu umrøðuni seinastu dagarnar hevur nógv verið frammi, sum ikki er rætt. Millum annað er sagt, at hetta mistak kostar skattgjaldarum hálva milliard. Soleiðis hongur tað als ikki saman. Loyvið úr Heilsu- og innlendismálaráðnum er eitt loyvi til Tórshavnar kommunu um at broyta byggisamtyktina.
Sjálva avgerðina um at útbyggja havnarøkið eigur Tórshavnar Kommuna einsamøll. Tað er ein politisk kommunal avgerð, sum Heilsu- og innlendismálaráðið ikki tekur støðu til. Landið byggir onga havn.


text:
Føroya Tele
Føroya Tele er størsti veitari av kunningar- og fjarskiftistænastum í Føroyum. Samtakið Føroya Tele er móðurfyritøka, sum hevur dóttirfeløgini FT Net, FT Samskifti og Televarpið. Stjóri í Føroya Tele er Jan Ziskasen.
Innihaldsyvirlit
Søgan[rætta | rætta wikitekst]
Fyrsta telefonlinjan bleiv sett upp í 1905 av Ólavi á Heygum í Vestmanna (sí meiri á Telefon í Føroyum). Føroya Løgting yvirtók í 1906 hesa linjuna og stovnaði felag, ið fekk navnið "Færøernes Amtskommunes Telefonvæsen". Seinni fekk felagið navnið "Telefonverk Føroya Løgtings" (vanliga nevnt "Telefonverkið").
Í 1930 vóru allar bygdir í Føroyum knýttar á telefonnetið, tó undantikið Suðuroyggin, sum bert hevði radiotelegrafsamband við Tórshavn.
Í 1954 kundi man á fyrsta sinni ringja til útlandið - fyrst var tað bert til Danmarkar.
Í 1989 kom fartelefoni til Føroya.
Í apríl 1998 varð stovnandi aðalfundur hildin fyri at stovna Telefonverkið sum alment partafelag. Hetta nýggja partafelagið fekk navnið Føroya Tele. Føroya Løgting eigur framvegis allan partapeningin í Føroya Tele.
Frá 1. januar 1999 avtók Løgtingið einkarættin hjá Føroya Tele at reka fjarskiftistænastur í Føroyum. Hetta førdi við sær, at onnur feløg stungu seg upp og bjóðaðu fram fjarskiftistænastur.
Í 2002 varð Televarpið stovnað.
Á sumri 2004 flutti høvuðssæti hjá Føroya Tele í Havn inn í nýggjan snotiligan bygning, ið hevur fingið navnið Klingran.
Í 2005 vóru dótturfeløgini FT Net og FT Samskifti stovnað.
Í 2007 keypti Føroya Tele meirilutan av Formula.fo
Í 2008 varð SHEFA-2 kaðalin tikin í nýslu, sum FT hevur lagt millum Føroya, Hetland, Orknoyggjar og víðari til meginlandið.[1]
Sí eisini[rætta | rætta wikitekst]
- Grein um Kall


text:
Tíðindi
25. apríl 2017
Rigmor Dam, landsstýriskvinna í mentamálum, svarar spurninginum frá Skúlablaðnum, um nøkur ætlan er um at hevja gomul fak aftur í fólkaskúlanum sum eitt nú samfelagsfrøði, søgu og landafrøði.
Um samfelagsfrøðina sigur landsstýriskvinnan, at Nám hevur saman við Mentamálaráðnum gjørt námsætlan til samfelagsfrøði og tilfar verður skrivað í samsvari við námsætlanina. Tilfarið til 7. flokk er um at verða liðugt, tilfarið til 8. flokk kemur næsta vár og til 9. flokk árið eftir. Skipað verður fyri skeiðum í samfelagsfrøði eftir summarsteðgin.
Hetta er júst tilfar um demokrati, samfelagsviðurskifti, politiska skipan og ikki minst vinnuvegir, m.a. fiskivinnu.
Viðvíkjandi søgu, so er søga og samtíð kravd lærugrein í 4.-9. flokki. Umframt at samfelagsfrøði verður lærugrein í 7. -9. flokki. Nám gevur í løtuni út nýggja Føroya søgu til hádeild. Tilfarið til 7. flokk er komið, tilfar til 8. flokk kemur út í vár og til 9. flokk næsta ár.
Miðdeild 4.-6. flokkur hevur eisini fingið nýtt undirvísingartilfar i søgu. Søga 4 kom út í fjør, søga 5 kemur í ár, og søga 6 kemur næsta ár. Allar hesar útgávur eru tøkar á bms.fo, og har eru eisini stuttar lýsingar av útgávunum.
Tað er ikki rætt, tá ið sagt verður, at undirvísingin ikki røkkur víðari enn til 1. og 2. heimsbardaga. Heimssøga er í trimum pårtum, fram til 1700, 1700-1900 og 1900 fram til í dag. Heimssøgan er ætlað til 7. og 9. flokk.
Um tað landafrøðiliga upplýsir Rigmor Dam, at andalæra er lærugrein í fólkaskúlanum øll skúlaárini frá 1.-9. flokk. Í 1.-3. skúlaári er landalæra partur í heimstaðarlæru, í 4.-6. flokki er landalæra partur av lærugreinini náttúra og tøkni og í 7.-9. flokki er landalæra sjálvstøðug lærugrein. Næmingarnir fáa sostatt undirvísing í landalæru øll skúlaárini. Fyrstu árini um sína heimbygd og grannabygdir, síðani um Føroyar, Evropa og heimin sum heild. Tilfar er eisini til lærugreinina øll skúlaárini, nýtt tilfar í byrjanarundirvísingini, umframt nýtt heimsatlas, sum verður brúkt í miðdeild og hádeild.
Nám er í holt við at endurskoða tilfarið í náttúru og tøkni og hevur seinastu árini givið út nýtt og tillagað tilfar til landafrøði í hádeild, 7.-9. Flokki. Hetta er júst gjørt fyri at menna lærugreinina. Eisini verður regluliga skipað fyri skeiðum fyri lærarum, sum undirvísa í landalæru.
Tá ið næmingar eru uttanlands ella ferðast í egnum landi, er tað oftast saman við foreldrunum, sum eisini hava eina uppgávu at kunna børn síni um tað, tey síggja og uppliva á ferðini. Tað er ofta á slíkum túrum, at nógv læring fer fram. Barnið og tann ungi uppliva sjálvi staðið, sum ofta festir seg í huganum.
Skúlin einsamallur kann ikki standa fyri allari uppaling og læring.
Myndin:
Rigmor Dam, landsstýriskvinna í mentamálum, svarar spurninginum frá Skúlablaðnum, um nøkur ætlan er um at hevja gomul fak aftur í fólkaskúlanum sum eitt nú samfelagsfrøði, søgu og landafrøði
Tekstur: Sonne Smith
Skúlablaðið
Pedda við Stein gøtu 9
100 Tórshvn
Tel. 23 57 73
Teldupostur: turid@bfl.fo ella skulabladid@lararafelag.fo
2015 © Bókadeildin. All rights reserved.


text:
Ice Cube
O'Shea Jackson (føddur 15. juni 1969) betri kendur við sínum kunstnaranavni Ice Cube er ein amerikanskur rappari, sjónleikari, tónleikaframleiðari, filmframleiðari, leikrithøvundur og leikstjóri. Hann byrjaði lívleiðina sum ein limur í hip-hop bólkinum C.I.A. og seinni gjørdist hann partur av N.W.A (Niggaz Wit Attitudes). Eftir at hann var givin í N.W.A í desember 1989 bygdi hann við hepni upp eina solokarrieru innan tónleik og eisini sum rithøvundur, leikstjóri, sjónleikari og framleiðari í biografum. Harafturat hevur hann verið ein av framleiðarunum av Showtime sjónvarpsrøðunum Barbershop og TBS røðunum Are We There Yet?, ið báðar eru grundaðar á filmarnar, har ið hann spældi høvuðsleiklutin. Í juli 2014 hevur Ice Cube selt yvir 38 milliónir plátur í USA.


text:
Stavanger og Aberdeen hava skiftst um at hýsa europeisku oljumessuni, og í ár var hon hildin í skotska havna- og oljubýnum Aberdeen. Sum øllum kunnugt hevur Runavíkar havn verið oljuhavnin hjá teimum, sum hava gjørt boringar undir Føroyum, hesi seinastu árini.
Fleiri føroysk feløg og havnir høvdu tikið seg saman, um at hava egnan bás opnan á messuni í Skotlandi. Millum teirra var Runavíkar havn.
Á myndini síggja vit umboð okkara á messuni, teir eru frá vinstru Kristian Gaardbo, havnanevndarlimur, Klæmint Østerø, formaður í havnanevndini og Tórbjørn Jacobsen, havnameistari.
Teir lata væl at ferðini og hava stórar vónir til, at Runavíkar havn aftur næsta ár kann virka sum útgerðarhavn hjá teimum, sum hava ætlanir at fara undir eina ella møguliga tvær boringar á føroyskum øki í 2011. Atlantic Supply Base var eisini umboðað á messuni við Eli Lassen, stjóra.
Ferðalagið fór úr Føroyum mánadagin 5. september og var aftur á klettunum hóskvøldið 8. september.


text:
Tungmálmsestetikkur
Visuelt og retoriskt gera fólkini handan Copenhell sær væl og virðiliga dælt av eyðkenda tungmálmsestetikkinum, har myrkur og óndskapur ráa fyri borgum. Navnið “Copenhell” er sjálvandi umskriving av enska “Copenhagen”, og teir tríggir pallarnir eita eisini eftir ymsum variantum av helviti, t.e. deyðsríkinum. Høvuðspallurin eftir fornnorrøna “Helviti”, næststørsti pallurin eftir grikska “Hades” og minsti pallurin eftir “Pandæmonium” úr Paradise Lost hjá John Milton. Á festivaløkinum stendur ein svørt “kirkja” við umvendum krossum, og bussarnir, ið koyra millum økið og Christianshavn Metro eru sjálvandi nummar “666”.
Slíkt orðaval og súmbolikkur tykist kanska ógvusligt fyri tey óinnvígdu, men her skal undirstrikast við feitari (svartari) striku, at alt fer fram við einum skálkabrosi. Uppreistur og provokatión hava frá byrjan verið inngrógvin partur av tungmálmsmentanini, og serliga er tað spíðsborgarliga og stovureina penheitin, ið stendur fyri skotum. Tungmálmsestetikkurin við tess eldi, jarni og myrkri fellur eisini væl inn í umstøðurnar úti á Refshaleøen, ið er eitt gamalt ídnaðarøki við stórum verksmiðjubygningum o.ø. Hetta hóskar stak væl sum karmur til ein málmfestival. Fyrireikararnir hava hugsað um heildina, og í so máta er tað ein frægd fyri bæði eygu og oyru at vera á Copenhell.
Mótrák til flower power
Hvagani stavar so hesin málmsáhugin fyri óndskapi og myrkri? Í bókini Heavy Metal: The Music and Its Culture (1991) vísir sosiologurin Deena Weinstein á, at ein felagsnevnari fyri nøvnini, ið av fyrstan tíð vóru sett í samband við tungmálm - Led Zeppelin, Black Sabbath, Deep Purple, Uriah Heep, Judas Priest, Motörhead, Iron Maiden, Dio v.fl. - er stigvísa ella vaksandi áherðslan á tað myrku og døpru síðuna av tilveruni. Har 60’ini vóru eyðkend av blomsturbørnum, hippie dreymum og fríum kærleika, gjørdist tungmálmsrákið eitt dømi um tað øvugta: fokus á kærleika var skift út við fokus á óndskap. Tað er ikki av leið at siga, at óndskapur verður settur í talu í tungmálminum. Tað svarta, tað myrka, tað dapra, tað ófrættakenda, tað ókenda, ja tað ónda fær størri rásarúm - bæði tekstliga, tónleikaliga og visuelt.
Umhvørvið spælir eisini inn. Black Sabbath koma t.d. úr enska ídnaðarbýnum Birmingham, og í søguni um Sabbath verður av og á víst á hvussu hesin býurin er gráur og dapur, og at framtíðarútlitini hjá nøkrum ungum dreingjum av arbeiðarastætt vóru einki serligt síðst í 60’unum. Har var ikki nógv flower power at hóma. Við ídnaðarupprunanum hjá Black Sabbath í huga kendist tað ikki sørt rámandi at teir vóru høvuðsnavn á ársins Copenhell, ið nettupp gongur fyri seg í einum gomlum ídnaðarøki. Segði nakar hægri eind?
Hósdagur
Her verður ikki tikið samanum alt, ið undirritaði hoyrdi, men eitt sindur skal sigast um tað besta. Hósdag vóru tað Alice Cooper og With The Dead, ið skaraðu framúr. Alice Cooper framførdi við fullmannaðum og ómetaliga væl spælandi rokkbólki afturat sær. Konsertin var orkumikil, teatralsk, undirhaldandi og rørandi. Tað var mikið stuttligt at hoyra klassiskar Cooper sangir sum ‘No More Mr. Nice Guy’, ’Poison’, ‘Feed My Frankenstein’ og ‘School’s Out’ í live útgávu.
Ein partur av konsertini var halgaður til Keith Moon (The Who), Jimi Hendrix, David Bowie og Lemmy Kilmister (Motörhead) við at spæla sangir hjá teimum í raðfylgju: ‘Pinball Wizard’, ‘Fire’, ‘Suffragette City’ og ‘Ace of Spades’. Hesin sekvensur kundi lættliga verið ein grunnur gimmick í hondunum hjá øðrum, men hjá Alice og co. kendist tað heldur rørandi og hjartaligt, fyri ikki at siga frálíka væl spælt. Hesir fýra falnu rokkarar vóru allir nøkunlunda javnaldrandi við Cooper, hvørs kristna navn er Vincent Damon Furnier, og var tað tí uppá sítt pláss, at teir fingu eina heiðran við á vegnum.
Fríggjadagur
Fríggjadag vóru tað serliga Megadeth, King Diamond og Abbath, ið skaraðu framúr. Har aðrir bólkar gjørdu nógv burturúr pallshowi, vóru Megadeth eitt sindur meira spartanskir. Teir møttu upp, spældu eina góða konsert og fóru avstað aftur. Har koyrdu gamaní filmbrot á bakteppinum, og Dave Mustaine hevði onkra viðmerking millum sangirnar. T.d. var ein sangur av høvuðsverkinum Rust In Peace (1990) ognaður fyrrverandi trummuleikaranum Nick Menza, ið andaðist fyri kortum. Annars var hetta, so segði hann, bara góður musikkur, og so var ikki meira hóvasták gjørt burturúr.
Vóru Megadeth relativt spartanskir, var King Diamond konsertin seinni á kvøldinum ein venjing í tí stórbært teatralska. Í so máta tók King Diamond, Kim Bendix Petersen (!) millum vinir, táttin upp frá fyrimyndini Alice Cooper. Her var aftur talan um eina stórt uppsetta teatralska konsert, ið m.a. innihelt eina framførslu av allari Abigail plátuni frá 1987. King Diamond er eitt kult fyribrigdi, og øllum dámar ikki líka væl snjøllu falsettrøddina, men konsertin sannførdi um, at har er meir at fara eftir enn bara kultvirði og lótir.
Tá liðið var út á teir myrku tímarnar var tíðin búgvin til eina megnar svartmálmskonsert, og hana fingu vit í ovurmát frá norska Abbath, fyrrverandi sangara í Immortal. Nú er hann farin solo og hevur savnað sær eitt all-stars toymi av grummum corpsepaintaðum kúllum. Teir spældu eitt satt frontalálop av orkumiklum svartmálmi kryddað við einum sindri av góðum gamaldags hardrokki. Í roynd og veru ein upplyftandi, nærum ekstatisk uppliving. Paradoksalt men satt.
Black Sabbath
Leygardag var ymiskt á skránni, men tað skal ikki vera nøkur loyna, at undirritaði hevði halgað sær henda dagin, sabbatin (!), til ársins absolutta høvuðsnavn. Spenningurin var øgiligur undan konsertini. Hvussu mundu hesir aldrandi tungmálmsslóðarar fara at standa seg? Eisini havandi í huga, at hetta also var síðsta Sabbath konsertin nakrantíð í Danmark. Aktuella konsertferðin eitur heilt einfalt “The End”, tí heilsan hjá gittarleikaranum Tony Iommi er farin at bila somikið nógv, at læknarnir fráráða honum at fara á fleiri drúgvar konsertferðir.
Sabbath hava havt fleiri tíðarskeið og sangarar, men einki er at siga til, at fyrsta tíðarskeiðið við Ozzy er "urteksturin" hjá bæði Sabbath og málmi sum heild. Fyrstu seks Sabbath pláturnar eru essentiellar í so máta. Tær eru Black Sabbath, Paranoid, Master of Reality, Vol. 4, Sabbath Bloody Sabbath og Sabotage, allar innspældar og útgivnar árini 1970-1975. Á konsertini spældu teir einans sangir av teimum fyrstu fýra, umframt eittans lag av sjeyndu plátuni Technical Ecstasy (1976). Tað kendist sanniliga sum fóru teir aftur til røturnar og aftur til Birmingham. Hálvanannan tíma vardi henda máttmikla og livandi løta, og teir kundu sagtans spælt dupult so leingi. Tað er ikki ov nógv sagt, at menn steðgaðu á toppinum. Eitt virðiligt og inniligt farvæl. Tøkk fái Copenhell fyri hesuferð, og tøkk fái Black Sabbath fyri at vísa okkum hvar tungmálmsskápið skal standa!


text:
Hjúnabandið er elligamalt, og hevur broytt seg leypandi. T.d. bar ikki til at gifta seg hjá ognarleysum í Føroyum fyrr. Hetta er tíbetur broytt, og nú er eisini uppá tíðina, at tvey av sama kyni sleppa at giftast borgarliga. Hendan broytingin er hend nógvum øðrum londum, og kanska serliga londum, sum vit eru glað at samanbera okkum við, t.d. Ísland, Danmark og Svøríki. Góð demokratisk vælferðarsamfeløg, har eisini minnilutar hava sjálvsøgd rættindi. Ein meiriluti av Føroya fólki ynskir broytingina, og ein meiriluti av løgtinginum hevur samtykt at broyta hjúnabandslógina, so nú er tíð uppá at fólksins vilji verður settur í verk.
Eg skilji slett ikki, hvussu tað ber til at vera ímóti, at samkynd kunnu giftast borgarliga. Borgarlig vígsla er ikki partur av einari religiøsari siðvenju. Tað ber til hjá ikki-trúgvandi og ikki-kristnum fólkum at verða gift borgarliga. Hví skal tað so vera í lagið at forða samkyndum hendan møguleikan? Tað má vera upp til vaksin fólk, at sjálvi finna útav sínum maka. Hetta eiga Jógvan á Lakjuni, Bergur Debes Joensen og Miðflokkurin ikki at hava avgerðarrætt í.
Tað fer at gera tað lættari hjá LGBT persónum at búgva og trívast í Føroyum við broytingini av hjúnabandslógini. Hetta er ikki bara jaligt fyri LGBT persónar, men eisini hjá familju og vinum teirra. Tað fer at gleða meg, tá míni samkyndu vinir (og øll eg ikki kenni) fáa somu rættindir sum eg. Eg missi onki av, at onnur fáa rættindi.


text:
Jólakapping í svimjing, 2010
Kappingin verður í svimjihøllini í Klaksvík.
Leygardagin 11. desember kl 18.00
Kappingar:
1 100 m bringu, gentur
2. 100 m bringu, dreingir
3. 25 m rygg, gentur
4. 25 m rygg, dreingir
5. 50 m frí, gentur
6. 50 m frí, dreingir
7. 50 m rygg, gentur
8. 50 m rygg, dreingir
9. 100 m frí, gentur
10. 100 m frí, dreingir
11. 25 m frí, gentur
12. 25 m frí, dreingir
13. 200 m frí, gentur
14. 200 m frí, dreingir
15. 4x50 m stafett, gentur og dreingir
Kapping 3, 4 og 11 og 12 eru einans fyri børn, 12 ár og yngri, og onnur, ið ikki klára at svimja longur enn 25 m
Við tilmelding, vinarliga fyll tilmeldingarskjalið út og send tað til isb@isb.fo. Øll skulu hava eina tilmeldingartíð.
Tó er ikki neyðugt við tilmeldingartíð í kapping 15.
Heiðursmerki verða handað til nr 1, 2 og 3 meðan svimjarar á 4. 5. og 6. plássi fáa eitt heiðursband. Allar kappingarnar eru beinleiðis finalur, og hvørt heat er ein finala.
Kappingar, har bert ein ella tvær tilmeldingar eru, verða lagdar saman við somu kapping hjá mótsatta kyni. Er bert ein tilmelding í eini kapping hjá báðum kynunum, verður kappingin avlýst.
Svimjarar, sum hava tørv á hjálp í umklæðingarrúminum og til upphiting, mugu hava hjálpara við.
Tilmelding
Kalendari
Slóðir
Innanlanda
- Ítróttafelagið Smæran
- Ítróttafelagið Svanur
- Ítróttasamband Føroya
- Meginfelag teirra brekaðu
- Javni
- Sjóndepilin
- Deyvafelagið
Nlsk. sambondini fyri brekað
Altjóða sambond


text:
Skeið í mediatión 2010 - mars/apríl
Gerst mediator
Intensivt skeið í mediatión, konfliktmekling
Mediatión er skipaður dialogur, sum gevur ósamdum pørtum møguleika til undir leiðslu av meklara/mediator at tosa seg til sættis.
Samtala kann vera trupul, tá ósemjur eru og nógvar kenslur. Misálit og mistulkingar og óheppið tosingarlag skaðar samskiftið, og trætan kann fastlæsast so, at ilt kann vera at koma sær burturúr aftur uttan hjálp uttanífrá.
Mediator hevur útbúgving sum tann uttanveltaði triðjipersónur, sum skipar samtaluna so, at partarnir lættari gerast førir fyri sjálvir at loysa ósemjuna og at hyggja frameftir.
Meklarin eigur ikki lut í konfliktini, høvdið er kalt og høvið at stýra samskiftinum er tí serstakt. Trætumekling er ein samráðingarháttur at loysa ósemjur og trætur, sum hevur sum fortreyt, at partarnir ynska eina semjuloysn.
Útbúgvingin styrkir samstundis tín egna førleika at samráðast.
18. mars 2010: kl. 13.00 - 17.00
Teorisk kunning um konfliktfatan, konfliktmynstur og konflikthandfaringarhættir. Lesast skal tilfar til henda teoretiska partin.
25. mars 2010 : kl. 13.00 -17.00
Atburður, tosingarlag og hegni at handfara konfliktstøður.
Hvat er konfliktmekling. Hvat eyðkennir hesa og hvussu kann hon nýtast.
8. apríl 2010: kl. 13.00 -17.00
Fortreytirnar fyri dialogi og krøvini til meklaran. Etiskar reglur.
14.apríl 2010: kl. 9.00 -12.00 og 13.00 -16.00
Rolluspøl, teori og etiskar reglur
15.apríl 2010: kl. 9.00 -12.00 og 13.00 -16.00
Rolluspøl og teori og etiskar reglur
16. apríl 2010: kl. 9.00 -12.00 og 13.00 -16.00
Avmarkað luttøka:
Til tess at luttakararnir skulu fáa høvi veruliga at royna seg sum meklarar, er luttøkan avmarkað til 10 persónar.
Kostnaðurin:
Pr. persón kr. 8.000 + mvg - ella kr. 9.800,- við mvg. Matur á middegi er íroknaður teir 3 dagarnar, rolluspølini eru. Aftrat kemur kostnaður fyri keyp av 2 bókum, uml. kr. 500,- . Annað tilfar er íroknað skeiðsgjaldinum. Skeiðsprógv verður latið.
Skeiðið og kostnaður eru treytað av nóg stórari luttøku.
Tilmelding: hjá Turið Debes Hentze, tdh@hentze.fo
Málbólkur:
Einhvør, sum hevur tørv á betri kunnleika at handfara konfliktstøður, og sum hevur ábyrgdina av at handfara tvístøður millum fólk á skilagóðan hátt.
Umframt at fáa førleikan at virka beinleiðis sum mediator, triðjipersónur í eini konflikt, fæst grundleggjandi innlit í, hvussu ein við egnum atburði og málburði ávirkar eina tvístøðu. Undirvísingin mennir eisini eins egnu evnir at samráðast konstruktiv.
Dømi um málbólkar:
- Fólk í leiðslustørvum, privat og alment
- Privata vinnan - arbeiðspláss
- Skúlaverkið (skúlamekling, happing, samstarv við foreldur o.a.)
- Løgreglan (samskifti við og millum gerningspersón og offtur)
- Advokatar og dómarar
- Fakfelagsumboð, álitisfólk
- Barnavernd (samskifti við foreldur, børn, avvarðandi, fosturforeldur)
- Kommunur og land - samskifti við borgaran
- Politikkarar
Teoretiska undirvísingin fevnir um:
- Konflikt fatan. Ymiskar konfliktloysnir. Egnan leiklut í konflikt. Konfliktmynstur.
- Konfliktupptrapping og -avspenning.
- Evnini at lurta og tosingarlag.
- Dialogur og samráðing. Hvørjar fellur eru - hvat er ikki dialogur
- Mediatión, sum ein háttur at finna semjur.
- Hví mediatión virkar og hvørjar treytirnar eru fyri mediatión.
- Hvørji sereyðkennini eru við mediatión.
- Nágreinilig gjøgnumgongd av mediatiónsstigunum.
- Leikluturin hjá pørtunum og meklara.
- Førleikakrøv til meklaran.
- Etiskar reglur.
Undirvísari:
Turið Debes Hentze, advokat og mediator, m.m.c.r.
Samband
Turið Debes Hentze
Djúpagilsvegur 14
FO-188 Hoyvík
tlf. 519700
tdh@hentze.fo


text:
Badmintonsamband Føroya hevur sett ein landsliðsvenjara afturat í starv. Tað upplýsir BSF í tíðindaskrivi sent til miðlarnar.
Talan er um danan, Sune Gavnholt. Sune Gavnholt er navnframur badmintonspælari úr Danmark, ið er fulltíðar venjari í Ikast IF Badminton. Hann hevur staðið seg væl sum yrkisleikari og hevur verið millum 10 bestu badmintonleikarar í Danmark og millum 100 teir bestu í heiminum. Umframt tað, hevur hann eisini luttikið í fleiri altjóða kappingum.
Badmintonsamband Føroya er spent uppá samstarvið, og sigur seg hava arbeitt við hesi setanini í nakrar mánaðar. Somuleiðis sigur Sune Gavnholt eisini seg gleða seg, at fara undir at venja føroyska landsliðið í badminton. Hann fegnast eisini um, at ein loysn er funnin, ið ger, at hann kann eisini virka í sínum vanliga starvi í Ikast.
Hann sigur seg gleða seg til at hitta leikararnar og byrja venjingina. Hann sigur seg sjálvandi vilja at liðið skal vinna dystir, men hann vil líka nógv leggja orku í at menna teir einstøku leikararnar.
Fyrsta uppgáman hjá nýggja landsliðstoyminum, Aritra Nandy og Sune Gavnholt, verður longu komandi vikuskifti. Landsliðið fer tá til Íslands at kappast.
Teir leikararnir, ið skulu umboða Føroyar í Íslandi vera:
Kristina Eriksen
Gunnva Jacobsen
Jóhanna Osberg Højsted
Sólfríð Hjørleifsdóttir
Magnus Dal-Christiansen
Benjamin Gunnarstein
Bartal Poulsen
Magni Hansen
Rani í Bø
Lítillátni heimstónleikarin
Ungi gøtumaðurin Ólavur Jákupsson hevur seinastu árini ferðast kring allan heim og spælt konsertir


text:
5/31/16
Tónleikur og sci-fi
Havi í longri tíð verið áhugaður í sambondum millum science fiction og tónleik. Hesin áhugi kemur til sjóndar í ymsum samanhangum, og eitt serstakt áhugamál er t.d. sambandið millum sci-fi og disco, ið var nógv at síggja í seinna helmingi av 70'unum. Helst tí at disco var uppi í tíðini tónleikaliga, og tí at Star Wars o.a. setti framtíðina og rúmdina á breddan.
Fyrr í ár kom ein nýggj Star Wars pláta á marknaðin, Star Wars Headspace, ið inniheldur elektronisk løg við samplingum úr stóra ljóðdátugrunninum frá Star Wars filmsrøðini. Løgini eru eftir úrvaldar elektroniskar framleiðarar, ið markerað seg á dagsins elektroniska tónleikapalli, og útgávan er framleidd og kuraterað av Rick Rubin. Gamaní er talan um eitt cash-in í kjalarvørinum av sera vælumtókta The Force Awakens, men helt tó at summi av luttakandi nøvnunum ljóðaðu lovandi. Kortini er útgávan nakað misjøvn og ósamanhangandi. Ein fær í støðum kensluna av at summir luttakarar bert hava gjørt eitt lag, og síðani smekkað onkra Star Wars sampling omaná. Ein saknar heild, syntesu, sameining. Ein hóskandi hybrid.
Ikki sørt at hugurin tá leitar aftur til hegnisligu "Star Wars Suite" av kult plátuni Star Wars and Other Galactic Funk, ið studiobólkurin Meco gav út í 1977. Ein discofisering av tema tónleikinum hjá John Williams. Ljóðeffektirnar vóru framleiddar av synthesizerslóðaranum Suzanne Ciani, ið eg umrøddi í útvarpssendingunum Kvinnur í elektroniskum tónleiki í vetur.
Eitt samtíðar boð uppá eina hepna syntesu millum sci-fi og tónleik er plátan Capsule's Pride hjá kanadiska Berlin búgvandi framleiðaranum Bwana. Ein útgáva við techno, house og ambient tónleiki grunda á samplingar av dialogi og tónleiki úr tiltikna japanska anime klassikaranum Akira frá 1988. Filmurin gongur fyri seg í einum dystopiskum Neo-Tokyo í 2019, hevði stóra ávirkan á anime og sci-fi sjangrurnar og verður mettur sum eitt meistaraverk. Soundtrackið hjá Shoji Yamashiro, ið sameinti siðbundin japansk ljóðføri við 80'ara synth pads, setti eisini síni frámerki.
Lýðandi á Capsule's Pride kennir tú straks á tær, at talan er um eina sterka sameining millum upprunaligt keldutilfar og ein nýggjan listarligan samanhang. Tað er visiónin hjá Bwana, hvørs kristna navn er Nathan McKay, ið drívur verkið. Fittligir bitar av bæði dialogi og tónleiki úr Akira ganga aftur, men Bwana hevur hegnisliga formað tilfarið í nýggjum høpi. Dansigólvsstílað og hóskar seg somuleiðis til friðarliga lurting í eitt nú oyrabúffum. Visuelt er útgávan eisini stílfull, og nýtir einans s/h stakmyndir úr annars so litríka Akira universinum. Sum vil listamaðurin undirstrika, at her er tað ljóðsíðan, ið hevur týdning.
Á heimasíðuni http://luckyme.net/bwana/ finst tónleikur og myndatilfar frá verkætlanini. Tú kanst m.a. skriva teg upp til at fáa teldupost sendandi við leinkju til plátuna í mp3 formati. Púra ókeypis. Niðanfyri havi eg viðfest ein playlista við øllum løgunum av Capsule's Pride. Tað er bara at liggja framvið.
Tað er freistandi at síggja ókeypis dimensiónina í Capsule's Pride sum eina andsøgn til kommersiella dámin í áðurnevndu Star Wars Headspace verkætlanini. Tó er tað ikki her avgerðin skal falla. Tað snýr seg fyrst og fremst um tónleikin, og tað er vist at hann er góður á Capsule's Pride. Hvør veit um plátan ikki fær almenna útgávu onkran dagin. Ikki sørt at hon hevði hóska seg á knitrandi vinyli...
Labels: á føroyskum, Ambient, Bwana, House, Plátuhúsar, sci-fi, Techno, tónleikur/music, video, Viðmæli
Subscribe to: Post Comments (Atom)


text:
Kelduvaðið - Tala: Bogi Simonsen “Naaman”, Vitnisburður: Dina Jensdóttir Bech “Lurta eftir Gudi“, Tala: Svein í Prestgarði “Ríkur maður var“
EvR Sendingin "Kelduvaðið"
Frá evr.fo:
Evangeliskt møti frá samfelagsstevnuni í Badmintonhøllini í Klaksvík.
Tala: Bogi Simonsen - “Naaman”.
Vitnisburður: Dina Jensdóttir Bech - “Lurta eftir Gudi.”
Tala: Svein í Prestgarði - “Ríkur maður var.”
Nógvir góðir sangir – upptøka: EvR Klaksvík.
Meiningar og hugleiðingar ið verða bornar fram í sendingum á R7, umboða ikki meiningar, áskoðanir ella sjónarmið hjá leiðsluni í R7 Kringvarp.
Mest lisið í farnu viku
Heystarfat
Prát við Jørgen Niclasen
Trump heldur fram sína sigursgongd
Argentinski kavbáturin sprongdist eftir 40 millisekundum
Samrøða við Trine Camilla Joensen úr Valkyrjunum
Myndarøð: Væleydnað seymiskeið fyri nýbyrjarar
Rúsdrekkaávirkaður og 12 persónar í bilinum
Trolbátarnir fullfermdir á Leirvík
"Kom á 2069" - Sending 22
Smuglingin av fiskaflaki úr Norra vindur upp á seg
55 vilja vera stjóri
Ísraelar og palestinar - sum dagur og nátt
Prát við Svend Højgaard
Tvístøða kjaksending 24 - Lán til uttanlandaferðir
Lýsa fyri 70 milliónir í Fiskafingrum
Týsk Samherja-skip fingið nøvn
Vandi fyri álvarsomum stríði millum Danmark og Grønland
Eg sakni heildarætlan fyri fiskivinnuna
Íslendsk lodnuskip hava rokveiðu - norðmenn á veg
R7 Premier League 9 - aftaná 24. umfar
Samrøða við Hans Jacob Hjelm, um Dansibandsfestivalin
Ein sólskinssøga á vetri
Klipp fyri at brúka telefon í bilinum - kanska eisini í Føroyum
Messi brendi brotsspark
Samband
Postboks 226
FO-600 Saltangará


text:
Tað var ikki nógvur slingur í valsinum í kvøld, tá ið føroyska kvinnulandsliðið flogbólti vunnu greitt á Liktinstein 3-0. Byrjanin var heldur trilvandi, men so kom glið á spælið, og tær vístu hvør var betur. Tað tóktist, sum føroysku kvinnurnar høvdu eitt sindur av nervum, tá dysturin byrjaði. Ella skuldu tær kanska bara venja seg til, at tær máttu kýta seg meira enn fyrsta dystin, fyri at vinna bóltarnar.
Fyrstu løtuna av dystinum í kvøld var spælið stirvið, og ikki fyrr enn støðan var umleið 10-10, fótaði føroyska liðið sær. Men so helmaðu tær heldur ikki í, fyrr enn fyrsta sett var vunnið. So greitt sum 25-15.
Annað sett var sum eitt avrit av tí fyrsta, tí aftur byrjaðu gestirnir betur. Men júst sum í fyrsta setti fingu Føroyar tamarhald á spælinum, tá settið var umleið hálvrunnið, við sama úrsliti sum í fyrsta setti - 25-15.
Triðja sett gekk nógv javnari á, tó við tí muni, at nú vóru tað Føroyar sum byrjaðu nógv betur. Gestirnir stríddust tó fyri lívinum, tí um tær megnaðu at vinna dystin í dag, kundu tær við sigri á Írlandi í morgin stjala annan oddasessin frá Føroyum.
Føroysku leikararnir hildu høvdið kalt og endaðu við at vinna triðja sett og harvið dystin 3-0. Seinasta settið í dystinum endaði 25-21.
Hóast føroyska liðið kanska ikki spældi líka væl sum tað gjørdi í gjár, og hóast nervarnir tyktust spæla føroyingum eitt puss í dag, so var kortini eingin ivi um hvat av liðunum var betri. Aftur í dag vóru tað Purkhús-systrarnar Sofía og Elisabeth og Birgit Guttesen, sum drógu tunga lessið í álopinum.


text:
Um nakar skuldi verið í iva, so er tað altso í kvøld at tað veruliga sker. Eitt sindur eftir kl 17:00 danska tíð, ella 16:00 føroyska tið. Pál móti Glæsner. Pál hevur sum kunnugt svomið føroysk met í 400, 800 og 1500 frí hesar seinastu dagarnar sum eru væl skjótari enn tey donsku, men Glæsner svimur nú sum senior skjótari. Teir møttust í 400, har Glæsner vann við 2 sekundum, men Pál er betri til hetta longri, eisini lutfalsliga í mun til juniormetini hjá Glæsner. Kann Pál minka um munin so mikið, at hann vinnur á Glæsner? Og hvussu langt koma teir niður í móti seniormetinum hjá Glæsner, á 7:59.43? Tað ræður um at fylgja við á www.livetiming.dk, tá kl 16.
10 thoughts on “Óhugnalig spennandi kapping seinnapartin”
-
Havi fingið nakrar viðmerkingar frá Jón sum sigur at tað nokk ikki verður so tætt allíkavæl. Hann væntar at Mads vinnur. Annars vóru tey seinkaði eina løtu tí at krúnprinsurin og Mary komu inn. Sita hjá Susvim og teimum 🙂
-
Tað verður beint nú at slagið skal standa.
-
Viðmerking frá Jón: Pál royndi eina TYR drakt úr Fraklandi í 800m innleiðandi, honum dámar hana ikki, og ætlar at svimja ‘The Old Style Way’ í finaluni. Mads hevur tað flottu spildur flunkandi nýggju ‘Magnini’ draktina hjá Arena
-
Vit síggja ógvuliga skjótt um teir skulu svimja lið um lið, ella um annar dregur frá. Og lat okkum siga at Mads dregur frá beinan vegin, so er stóri spurningurin um hann hevur luft til teir fullu 800 metrar frí. Hann hevur jú stríðst við livrabruna í vár, og kanska ikki heilt tann sum hann kundi hugsað sær at verið.
-
Mads svam løgið, men vann tó at enda við einum tíggjunparti. Øv, Pál var frammanfyri á 750 🙂
Sigi at Mads svam løgið tí hann var heilt ófatiliga skjótur til 400 meturin. 3:48.39 er nýtt danskt met, so tað var nokk tað sum hann fyrst og fremst fór eftir. Dragnaði so nógv, og Pál yvirhálaði, men Mads fekk so klórað sigurin í land við nýggjum donskum meti eisini í 800 frí á 7:58.86. Og Páll í nyggjum føroyskum meti á 7:58.97, éin tíggjundapart aftanfyri danska metið, og við alla framtíðina framman fyri sær 😀
Sí úrslitið her: http://www.livetiming.dk/results.php?cid=163&session=12&round=F&event=41
-
Ífylgi Sigma NS var tíðin hjá Mads á 800 m nýtt norðurlendskt met.
-
Tað er ikki á OL programminum, og hevur tí ikki so stóran týdning fyri hann. Heldur seg kunna svimja teinin væl skjótari, um hann fokuseraði uppá hann. Men well well, Pál møtti jú eisini upp í 1500 frí sum er OL grein, og har var eingin Glæsner 🙂
Haldi eisini eg líka skal pensla út, at um 800 metra tíðin hjá Glæsner er norðurlendskt met, so er tíðin hjá Pál tann næstbesta nakrantíð svomin av norðurlendingi. Íroknað sviar. Hóast hann er í tungari venjing og (sum Heri nevndi herfyri) fyrst nú fer at venja á langbana.
http://www.dagbladetonline.dk/apps/pbcs.dll/article?AID=/20080707/SPORT_FAA/788655047/1000/SPORT
Men annars, so má eg sum venjari siga, at eg var ógvuliga imponeraður av hvussu Glæsner kundi koma aftur teir síðstu 50. “Back from the dead”.
-
-
-
Ja fyri okkum sum hava striðst og strevast í hyljum í áravís, við 1/10 partar og 1/100 partar, bara at koma í finalu til DM var ein stór hending.
Nú fara 4 suðringar niður og koma mestsum øll í fleiri finalur, Pál vinnur 1500 frí, og setur met, sum eru betri enn tey donsku.
Elspa vinnur tvey senior DM í flottum tíðum.
Ja føroyskir svimjarar eru á veruliga á sera, sera høgum støði.
Vildi fegin at Kári J. á Høvdanum eisini var við, hann hevði uttan yva eisini víst heilt góð úrslit.
Eg vóni at okkara fjølmiðlar virða hesum, komandi dagarnar. Saman við øðrum einstaklingum í t.d. rógving og frælsum ítrótti, vísi hesi ítróttarfólk vegin – flest onnur kundi lært nógv av teimum, og vita valla hvat tey tosa um, tá tey tosa um harða venjing !
Men aftur til Pál…..
1500 frí 15.20.13
Yvur 7 sek til tann næsta europeiska juniorin…
Hetta hevði rokkið til eitt finanu pláss, sum nr. 6, í U.S. Olympic trials, sum er ein sera hørð kapping um OL-úttøku í U.S.A – heimsins størstu svimjitjóð…
800 frí 7.58.97
Átta ferðir 100 m, undir minuttið hvørja ferð, á langbana, uttan pausu, svimjikøn – hvat siga tit ?
936 FINA stig – heimsmet er umleið 1000, í flestu greinum, flestu kappingar í FØ verða vunnar við uml. 600-700 stig.
Eisini eini 7-8 sek til tann næsta i europa..
Føroyskt met fyri lið (sum fáa fýra startir) er 8.44 á langbana og 8.01 á stuttbana, tú kundi umboða FØ einsamallur í 4 x 200 frí…
Hann hevur, saman við felagnum, og serliga við venjaranum, Jón Bjarnason, set Suðuroynna, á svimji-heimskortið, við 7-tumma seymið.
Og hann byrjar fyrst nú at venja á langbana, í Ålborg, restina av tíðini fram til Europeisku meistarakappingina, sum verður í Beograd, Serbia, á Ólavsøku. Sjónvarp, útvarp, Dimman, Sosialurin… fái nú bestilt billetirnar.
-
Naesti madur í Evropa, ein russi, svimur 8:07, so tad verdur bara spennandi í Serbia 🙂
http://www.swimrankings.net/index.php?page=rankingDetail&clubId=1&gender=1&season=2008&course=LCM&stroke=0&agegroup=17_18
-
Teir donsku fjølmiðlarnir skriva fyrst og fremst um danskar svimjarar, men í 800 m finaluni kundi tey ikki koma uttanum Pál Joensen.
Úr Politiken:
“…Efter en kort puster fik Mads Glæsner atter gang i svømningen fandt efterhånden fandt tilbage i en ny rytme. Ved 750 meter var han blevet overhalet af færingen Pál Joensen, men med en slutspurt kom Mads Glæsner både 11 hundrededele sekund foran færingen og et halvt sekund under sin egen danske rekord med vindertiden på 7.58,86 min.”


text:
Eitt kvøldið, eg hevði sett meg við stokkunum og hugt eftir “truplir kroppar” í kringvarpinum, kom ein sending, sum eg ivaðist í, mundi vera endað á rættari kanal.
Hon æt: slappa av.
Løgið tíðspunkt, hugsaði eg, at fara at læra fólk mindfulness, beint áðrenn midnátt, men so fekk pípan eitt annað ljóð, og eg fór veruliga at hugsa, um tey nú vóru farin at senda “sovorðnar” sendingar í kringvarpinum. Sendingar við Noru sum verti.
Tað vísti seg nemliga skjótt, at Nora dugdi meir enn at mata sær. Tankar mínir leitaðu aftur til “súrligar nætur í Keypmannahavn”, tá man lá og zappaði kanalir og dvaldi nakað leingi á Kanal Kbh. Havi frætt, at hon ikki er til longur, men tá bar til at stytta sær stundir við at hyggja eftir naknum kvinnum, sum gjørdu meiri enn bara at greiða sær, “if you know what i mean”.
Men tað løgna við Noru var, at hon sá akra út sum hon ætlaði sær alt møguligt. Hon hevði hetta eygnabráið, sum eg fái, tá eg havi drukkið tvey gløs av reyðum og hyggi eftir manninum eitt fríggjakvøld. Og eg byrjaði eitt sindur at krimpa tær, tí eg hugsaði, at her var okkurt spinnandi galið, og eg bíðaði bara eftir, at onkur millumsending skuldi koma at avloysa hana, Noru.
Men so var ikki.
Hon bleiv við at síggja so merkiliga blíð út, og setti seg at greiða hár. Og so teskaði hon til mín, og greiddi so skíggjanum við bustini, sum fyri at fáa meg at føla, at hon greiddi mær. Píka tað var merkiligt also. Og sum um tað ikki var nokk, so tók hon eitt plastikpetti fram, sum hon setti seg at klípa í og segði, at henni dámdi so væl ljóðið. Ljóðið av at klípa í plastik! Eg hevði skilt tað, vissi tað var hitt bobbluplastikkið, sum man brestir (tað er faktiskt rættiliga nøktandi). Men bíða nú, so kom prikkurin yvir i-ið. Henni dámdi eisini so væl ljóðið, tá man trýstir á knøttin á einum dunki við barberskúmi, og tá skúmið sproytar úr. Nú kundu assosiatiónirnar ikki blivið nógv greiðari (I have a dirty mind). Og so aftur hetta teskaríið, meðan hon spurdi meg, “føler du dig nu afslappet?” Eg hevði bestan hug at svara henni, at eg føldi meg heilt forvirraða, og næstan var farin heilt upp at ringja, men hon fasthelt mær í hesi erotisku forvirringini av ikki at vita, um tað var meiningin, at eg skuldi føla meg avslappaða ella uppøsta.
Taveidenn, eg veit ikki ordiliga, hvat eg føldi, ella hvar. Og so setti hon seg at smyrja hetta barberskúmið út yvir plastikkið, meðan hon teskaði sítt Noru-tesk.
Eg fekk hug at blunda og seta meg at syngja:
“When the moon is in the seventh house, and Jupiter aligns with Mars, then peace will guide the planets and love will steer the stars...”
Sýrutt! Soo sýrutt!
To be continued...


text:
Guðrið Poulsen, Javier Tapia og Sigrun Gunnarsdóttir skulu listprýða nýggja sonevnda H-bygningin hjá Landssjúkrahúsinu, sum skal byggjast. Harumframt Rannvá Kunoy og Brandur Patursson menna og fremja smærri verkætlanir.
Tað upplýsir Landsverk.
Guðrið Poulsen (f. 1961), sum er úr Havn, hevur arbeitt í tríati ár við leiri. Guðrið er bæði kend fyri sín vakra keramikk og sínar abstraktu leirskulpturar. Til H-bygningin fer Guðrið at arbeiða við umhvørvinum kring bygningin oman móti sjóvarmálanum, umframt innandura listprýði.
Javier Tapia (f. 1976) er upprunaliga úr Kili, men býr og arbeiðir nú í Keypmannahavn. Javier er fjøllistamaður, har alt frá innstalatiónum og video til tekningar og kollasjur mynda hansara listarliga virksemi. Javier fer at framleiða nakrar staðspesifikkar installatiónir, har áskoðarin kann kava inn í frásøgur, sum taka støði í føroyskari siðmentan
Sigrun Gunnarsdóttir (f. 1950) býr á Eiði, har hon í sínum verkstaði framleiðir málningar, sum bera eina søgu um lívið kring hana, t.d. familju, trúarlív og nattúru. Sigrun arbeiðir við einum forteljandi og figurativum stílslagi, sum liggur á markinum millum magiska realismu, súmbolismu og naivismu.
Kelda og lesið meira HER
Á myndini niðanfyri síggjast (frá vinstru Brandur, Javier, Sigrun og Guðrið. Rannvá fekk ikki luttikið til avdúkingina av listafólkunum hósdagin. Mynd: Landsverk


text:
Annaðhvørt tað er til nýbygging ella til umbygging, so eydnast garasjuhurðarnar frá Vind altíð væl.
Óansæð um tíni hús hava eitt nútíðar snið við beinum profilum ella eitt hús fult av gomlum søgum við frisutum fyllingum, so kanst tú frá Vind velja millum,
tvær isoleringstjúkdir, fimm ymsar yvurflatur, fimm ymisk vindeygu, ymsar ljósopningar, ymisk hurðagreb og óteljandi farvur.
Tú hevur nógvar møguleikar tá tað kemur til farvir a á garasjuhurðum frá Vind.
Støddin á vindeygunum er uml. 392 x 192 mm.
Legg til merkis, vindeygu eru tilhoyr, og fylgja tískil ikki við.
Legg til merkis; ljósopningar er tilhoyr, og skal tískil tilkeypast.
Faldari frá Alu-tech


text:
Orð: Frances R. Havergal
Lag: Ralph E. Hudson
Týtt: Victor Danielsen
1. Eg veit, eg elski meiri teg
enn nakra gleði her,
tú, Jesus, sum mær gavst tann frið,
ið aldri frá mær fer!
Niðurlag:
Og tó er helvtin ikki søgd
um fría kærleik tín,
nei, enn er helvtin ikki søgd –
títt blóð er friður mín.
2. Eg veit, at tú mær nærri ert
enn alt, mítt eyga sær,
og søtt fram um alt annað er
at dvølja nær hjá tær.
3. Tú gleði gavst í mína sál,
og væl eg gleðast má;
men átti eg ei kærleik tín,
bert tungur gekk eg tá.
4. Áh, Jesus, dýri Frelsari!
Hvat verður ikki har,
tá gleðin flýtur yvir nú
at fylgjast her við tær!


text:
Ari av Rana
10.01.2018 - 18:57
Mentan > Pengar > Privatbúskapur
Jeff Bezos, sum stovnaði Amazon, er ein ríkur maður. Við sínum 660 milliardum krónum er Jeff Bezos ikki bert ríkari enn Bill Gates, men hann er ríkasti maður nakrantíð.
Hetta sæst á yvirlitinum hjá Bloomberg yvir heimsins ríkastu fólk, og sambært CNN, hevur ongin nakrantíð átt eins nógvar pengar sum Jeff Bezos.
Bert í 2018 er ognin hjá Bezos vaksin við 40 milliardum krónum.
Nógvum pengarnir eru komnir frá Amazon, og tað er eisini ein vøkstur í ognarbrøvunum hjá Amazon, sum hevur spýtt so nógv í kassan hjá Bezos síðstu tíðina, skrivar TV2.
Umframt Amazon, eigur Bezos eisini í Washington Post og Blue Origin, sum arbeiðir við at senda ferðafólk út í rúmdina.


text:
Ingi Samuelsen
13.07.2017 - 08:34
Tíðindi > Tíðindi > Grønland
Tilbúgvingarfólk í økinum, Arktisk Kommando og ein serfrøðingur frá Beredskabsstyrelsen í Danmark fóru týsdagin í holt við arbeiðið at heinta tær fyrstu persónligu ognirnar úr grønlendsku bygdini Nuugaatsiaq, sum herfyri varð rakt av flóðaldu.
Lutirnir verða fluttir út á sjóverjuskipið Vædderen og síðan flutt til Uumannak, hagar flestu av burturfluttu fólkunum nú halda til.
Orsaka av vandanum fyri nýggjum skriðulopum og nýggjum flóðaldum, er tað bert persónligir lutir, ið verða mettir at hava serligt virði fyri borgararnar, og sum kunnu heintast í eini handavending, sum í fyrsta umfari verða heintaðir, skrivar blaðið Sermitsiaq.
Talan kann vera um tjóðarbúnar, smúkkur og prýðislutir, vápn, myndir og slíkt, verður sagt í fráboðan frá landsstýrinum. Jollur og fiskireiðskapur, ið framvegis kann brúkast, verður eisini heintað, í tann mun tað letur seg gera, og handað eigarunum.
Arktisk Kommando skrivar, at tey hava fingið samtykkisváttan frá íbúgvunum til at fara inn í hús teirra eftir tingum og ognarlutum. Íbúgvarnir hava í hesum sambandi havt møguleika fyri at koma við serligum ynskjum um lutir, tey vilja hava fólkini at leita eftir.
Bjargingarfólkini eru – orsaka av vandanum fyri nýggjum flóðaldum – í sokallaðum yvirlivilsisdraktum undir arbeiðinum.
Tá tey eru liðug í Nuugaatsiaq, fara fólkini víðari til bygdina Illorsuit í somu ørindum.


text:
Við 74 atkvøðum fyri og 27 ímóti hevur danska Fólkatingið í dag avtikið ta sonevndu blasfemi-paragraffina.
Sostatt fer ikki longur at bera til hjá donskum dómstólum at døma fólk fyri at spotta átrúnaðir.
Broytingin merkir millum annað, at tað framyvir ikki er ólógligt til dømis at brenna Bíbliuna ella Koranina, eins og tað heldur ikki er ólógligt at spotta Várharra ella Mohammed.
Hinvegin er sonevnda rasismu-paragraffin framvegis í gildi. Hon tryggjar, at tey, sum háða ávísar bólkar av fólki vegna teirra átrúnað, kunnu revsast.
Sosialdemokratiski flokkurin var einasti flokkur á Fólkatingi, sum atkvøddi ímóti at avtaka blasfemi-paragraffina, skrivar Jyllands-Posten í dag.


text:
U21-landsliðsvenjarin, Bill Mc.Leod Jacobsen hevur úttikið 20 spælarar til EM-undankappingardystin ímóti Finnlandi, sum verður á Tórsvølli hósdagin 2. juni klokkan 18:00.
8. september í fjør møttust Finnland og Føroyar á ISS Stadion í Vantaa í Finnlandi, og ta ferðina endaði við 3-0 sigri til finnar.
Teir 20, ið hava fingið landsliðsboð, eru hesir
Elias Rasmussen, Víkingur
Leivur Joensen, ÍF Fuglafjørður
Ári Mohr Jónsson, HB Tórshavn
Andrias H. Eriksen, B36 Tórshavn
Hørður Askham, B36 Tórshavn
Jonas Gejel Hansen, Helsingør FC (DEN)
Jóannes Bjartalíð, KÍ Klaksvík
Patrik Johannesen, AB Argir
Jákup Thomsen, FC Midtjylland (DEN)
Hákun Edmundsson, B68 Toftir
Gestur B. Dam, B36 Tórshavn
Karstin Hansen, NSÍ Runavík
Benjamin Heinesen, B36 Tórshavn
Petur Knudsen, NSÍ Runavík
Teit Jacobsen, HB Tórshavn
Magnus Egilsson, HB Tórshavn
Jákup F. Hansen, HB Tórshavn
Meinhard E. Olsen, Vendsyssel FF (DEN)
Jákup B. Andreasen, KÍ Klaksvík
Teitur J. Olsen, TB Tvøroyri
Lítillátni heimstónleikarin
Ungi gøtumaðurin Ólavur Jákupsson hevur seinastu árini ferðast kring allan heim og spælt konsertir


text:
Í gjár hitti Poul Michelsen, landsstýrismaður í uttanríkis- og vinnumálum, Youngrok Choi, suðurkoreanska vararáðharran í skatta- og tollmálum, á Sendistovu Føroya í Keypmannahavn, har ið teir umrøddu handilsviðurskifti landanna millum.
Á skránni var støða Føroya á suðurkoreanska marknaðinum, har landsstýrismaðurin gjørdi vart við, at Føroyar eiga at fáa eins lagaligar tolltreytir í Suðurkorea, sum onnur WTO limalond.
Koreanski vararáðharrin váttaði í hesum sambandi, at Suðurkorea er í holt við at endurskoða sína lóggávu á økinum, og væntar at veita Føroyum sonevnda MFN støðu frá mars mánaða í ár. Tað merkir m.a., at tollurin á føroyskum laksi til Suðurkorea fer at lækka. Hetta er ein fyribilsskipan, meðan arbeitt verður við at fáa handilsviðurskiftini millum londini í eina fasta legu.
Eisini umrøddu partarnir eitt føroyskt uppskot um at fáa í lag eitt meira skipað samstarv á handilsøkinum, við tí fyri eyga at fáa betri tollsømdir fyri ávísar týdningarmiklar fiskavørur, sum eitt fyrsta stig í eini tilgongd fram ímóti eini fríhandilsavtalu landanna millum.
Suðurkoreanska sendinevndini jemur at vitja í Føroyum í dag. Av tí at Poul Michelsen, landsstýrismaður var í fundarørindum í Danmark longu hósdagin, hittust partarnir á fundi í í Keypmannahavn áðrenn Føroyavitkanina.
Koreanska vitjanin er partur av eini tilgongd, har ið Uttanríkis- og vinnumálaráðið hevur arbeitt eina tíð við málinum, og m.a. havt umboð í Suðurkorea í november í fjør.
Í dag skal koreanska sendinevndin hitta vararáðharrin Kristinu Háfoss, landsstýriskvinnu í fíggjarmálum, og vitjað verður í Vinnuhúsinum og hjá alifyritøkuni Bakkafrost.


text:
Hvussu finni eg bústað í landinum har eg fari at lesa?
Tað kann vera trupult at finna bústað, men her eru nøkur leinki, sum møguliga kunnu hjálpa tær
Frakland
Svenska Studenthemmet i Paris / Maison des Etudiants Suédois
Húsini húsa upp til 100 lesandi frá allari verðini hvørt ár.
Stóra Bretland
Accommodation for students.com Her kanst tú leita eftir studentabýlum um alt Stóra Bretland.
London
Londonhomenet.com Býli í London
HN
USA
Apartments.com
The Capstone Companies
Onnur lond
Homestay.com (Kanada)
Hostelling International (Allur heimurin)
Roommate Locator (Allur heimurin)


text:
Kæruvegleiðing
Lóg
Sambært § 20 í løgtingslóg. nr. 19 frá 7. apríl 2014 um heimatænastu, eldrarøkt v.m., kunnu avgerðir um tænastur sambært hesi lóg kærast til kærunevndina í Almanna- og heilsumálum.
Reglurnar um kærunevndina í almanna- og heilsumálum eru at finna í løgtingslóg nr. 47 frá 23. mars 1993 um Kærunevnd í almanna- og heilsumálum.
Skrivlig
Kærast skal skrivliga, eins og tað so vítt møguligt skal vera grundgivið fyri kæruni.
Avrit av kærdu avgerðini skal leggast við, umframt møgulig onnur skjøl av týdningi fyri kæruna
Kærufreist
Kærufreistin er 4 vikur
Kostnaður
Tað er ókeypis at kæra, men kærarin má sjálvur bera møguligan kostnað, um hann undir kæruviðgerðini letur seg umboða av øðrum
Viðgerðartíð
Dentur verður lagdur á at avgreiða kærumálini skjótast til ber, men m.a. orsakað av krøvunum til málsupplýsing og partshoyring má roknast við, at uml. 5 mánaðir ganga, áðrenn kærunevndin kann taka avgerð á fullgóðum grundarlagi.
Undir viðgerðini gevur kærustovnurin kæraranum kunning um gongdina í kærumálinum
Nevndin
Í kærunevndini í almanna- og heilsumálum eru tríggir limir. Í nevndini sita í løtuni:
- Sigmund Poulsen, advokatur og formaður
- Varalimur: Annfinn V. Hansen, advokatur
- Annika Olsen, lækni
- Varalimur: Kári Rasmussen, lækni
- Selma Ellingsgaard, sosialráðgevi
- Sjúrður Johannesen, sosialráðgevi.
Valskeiðið hjá nevndini er 01.01.2014 til 31.12.2017
Hvar
Føroya Kærustovnur er skrivstova hjá nevndini. Kærur til nevndina skulu tí sendast til:
Føroya Kærustovnur
Undir Hornabakka
Postboks 45
110 Tórshavn
Telefon: 320585 (avgreiðslutíð 09.00 - 12.00 og frá 13.00 - 15.00)
Teldupost: kaerustovnur@kaerustovnur.fo
Allir upplýsingar um virksemi hjá Føroya Kærustovni, eru at finna á heimasíðuni www.kaerustovnur.fo.


text:
Verkætlan vísir, at fótbóltsvenjing er líka munadygg sum heilivágur ímóti ov høgum blóðtrýsti. Haraftrat fingu kvinnurnar, sum luttóku, betri kropsligan førleika, lægri kropsfeitt og munandi sterkari beinagrind.
Tað skrivar Fróðskaparsetur Føroya á heimasíðu síni.
Nýggju úrslitini, saman við kanningum seinastu 15 árini, vísa, at bóltspøl kunnu nýtast sum munadygg fyribyrging og viðgerð av fleri lívstílssjúkum.
Magni Mohr, leiðari á Deplinum fyri Heilsu- og Almannagransking og verkætlanarleiðari, metir úrslitini at verða ein stórsigur til Heilsufótbóltskonseptið. Hetta er fyrstu ferð, at hann og hansara samstarvsfelagar vísa langtíðarárin av fótbóltsvenjing í einum kvinnuligum sjúklingabólki.
Í stuttum luttóku 31 kvinnur í aldrinum 35-50 ár við ov høgum blóðtrýsti í eitt ára fótbóltsvenjing, har vant varð ein tíma tvær til tríggjar ferðir um vikuna. Úrslitini vísa, at hesin viðgerðarháttur virkar sum breiðspektraður heilivágur við jaligum árinum á blóðtrýst, feittprosent, feitt í blóðinum, beinagrindstættleika og kropsligan førleika.
- Kanningin vísir týðuliga, at kropsliga óvirknar kvinnur við ov høgum blóðtrýsti hava stórt gagn av fótbóltsvenjing, og tískil kann hesin venjingarhátturin nýtast sum viðgerð ella partur av viðgerðini av hesum sjúklingabólki, sigur Magni Mohr.
Kelda og lesið meira HER


text:
8 Uppskot til lųgtingslóg um broyting ķ lųgtingslóg um landsskatt og kommunuskatt (Skattalógin)
A. Upprunauppskot
B. 1. višgerš (Oršaskifti)
C. Įlit
D. 2. višgerš (Oršaskifti)
Įr 2008, 11. februar, legši Hannemia Hųj Breckmann, vegna 9. b. ķ Argja skśla, fram soljóšandi
Uppskot
til
lųgtingslóg um broyting ķ lųgtingslóg um landsskatt og kommunuskatt (skattalógin)
§ 1.
Ķ lųgtingslóg nr. 86 frį 1. september 1983 um landsskatt og kommunuskatt (skattalógin) viš seinni broytingum veršur gjųrd henda broyting:
1) Ķ § 46, stk. 1 veršur sum nżtt 3. pkt. sett:
Frį 1. mars 2008 veršur eingin kommunuskattur įlķkanašur skattskyldugu inntųkuni frį 0 60.000 kr. hjį teimum, sum eru undir 18 įr.
§ 2.
Hendan lųgtingslóg kemur ķ gildi dagin eftir, at hon er kunngjųrd.
Višmerkingar:
Vit halda, at markiš fyri skattafrķkortinum er ov lįgt. Vit halda, at ķ stašin fyri, at ein bert kann forvinna sęr 28.000 kr. um įriš, įšrenn ein fer at gjalda skatt, skal ein hava mųguleikan til at forvinna sęr 60.000 kr., įšrenn ein fer at gjalda skatt. Tó halda vit, at hetta einans skal vera galdandi fyri tey, iš eru undir 18 įr. Tey, iš eru oman fyri 18 įr, skulu gjalda skatt eftir teimum fyrrverandi reglunum.
Grundgevingarnar fyri uppskotinum eru hesar:
· Ein er ikki myndugur, įšrenn ein er 18 įr.
· Man hevur ikki valrętt og į tann hįtt onga įvirkan į, hvat iš skattapengarnir vera nżttir til.
· Vit halda, at ikki er neyšugt hjį persónum , iš ikki eru myndugir, at gjalda ov nógvan skatt, tį iš veruleikin er tann, at foreldur skulu forsyrgja bųrnum sķnum, sum eru nišan fyri 18 įr.
· Ein, iš er undir 18 įr og hevur forvunniš sęr 28.000 kr, hevur arbeitt fyri minni tķmalųn og hevur tķ arbeitt haršari fyri inntųkuna.
· Ķ Danmark kann ein lesandi fųroyingur hava eina inntųku upp į 80.000 kr., įšrenn hann byrjar at gjalda skatt.
· Hękkingin av skattafrķkortinum kann vekja hugin hjį ungum at arbeiša eitt sindur meira og harviš gerast meira sjįlvstųšug.
· Taš er ikki hugaligt hjį nųkrum at arbeiša fyri undir 50 kr. um tķman, og ķ hesum tķšum viš tųrvi į arbeišsmegi er neyšugt at faa hugagóš starvsfólk.
Magni Laksįfoss hevur ķ samrųšu upplżst, at lógaruppskot er į veg um at hękka skattafrķkortiš til 40.000 kr., men hetta halda vit ikki vera nųktandi.
Vónandi tekur Ungdómstingiš vęl ķmóti hesum uppskoti.
1. višgerš 11. februar 2008. Mįliš beint ķ Fķggjarnevndina, sum tann 12. februar 2008 legši fram soljóšandi
Hannemia Hųj Breckmann hevur vegna 9. b. ķ Argja skśla lagt mįliš fram 11. februar 2008, og eftir 1. višgerš er taš beint Fķggjarnevndini.
Nevndin hevur višgjųrt mįliš į fundi ķ dag.
Undir višgeršini hevur nevndin bżtt seg ķ ein meiriluta og ein minniluta
Meirilutin (Jannick Hjaltalin, Liljan Tornefeldt, Kristina Absalonsen, Sonja Thomsen, Beinta Bak Lamhauge, Elsbet Petersen, Maria Winther Olsen og Bjųrg Seloy) tekur ikki undir viš mįlinum, og męlir Ungdómstinginum frį at samtykkja uppskotiš.
Minnilutin (Katarina Saxov, Elin S. Holm og Barbara Arge Brekkį) tekur undir viš mįlinum, og męlir Ungdómstinginum til at samtykkja uppskotiš.
2. višgerš 12. februar 2008. Uppskotiš fall 7-24-2. Mįliš avgreitt.


text:
-
Vælkomin á nýggja regluportalin hjá Sjóvinnustýrinum
Frá januar 2015 tekur Sjóvinnustýrið henda nýggja regluportalin í nýtslu, og samstundis verður gamli regluportalurin óvirkin. Innihaldsliga er nýggi regluportalurin í høvuðsheitum bygdur upp á sama hátt sum hin gamli, men nýggi regluportalurin er tekniskt meira framkomin, brúkaravinarligur og í størri mun lagaður til tørvin hjá Sjóvinnustýrinum og viðskiftafólki okkara at skipa og bólka...
-
Nýggj sjókort, broytingar í loðskunngerðini og nýggjar vitaføringar
Nýggj sjókort nr. 82 og 83 Beint fyri jól 2014 vórðu sjókort nr. 82 og 83 broytt, soleiðis at nýggju sjókortini nú innihalda knattstøðurnar fyri loðs- og fráboðanarpunktunum sambært føroysku loðslóggávuni. Upplýsingarnar verða eisini lagdar inn í ECDIS skipanina. Broyting í loðskunngerðini (nýtt fylgiskjal við tillagaðum knattstøðum fyri loðs- og fráboðanarpunkt o.a.) Sjóvinnustýrið arbeiðir við at...
-
Reglur frá Sjóvinnustýrinum verða framyvir lýstar á Kunngerðaportalinum
Higartil hava teknisku reglurnar hjá Sjóvinnustýrinum einans verið lýstar á regluportalinum hjá Sjóvinnustýrinum undir heitinum "Fráboðan frá Sjóvinnustýrinum". Framyvir verða reglurnar lýstar umvegis almenna Kunngerðaportalin (www.kunngerdaportalur.fo) á sama hátt sum aðrar kunngerðir, og heitið á teknisku reglunum verður samsvarandi broytt til "Kunngerð frá Sjóvinnustýrinum"....


text:
Orð: Martin Luther
Týtt: Jákup Dahl
1. Vit trúgva allir á ein Guð,
alheimsskaparan og drottin;
ein góður faðir er vár Guð,
haðan gleði vár er sprottin.
Dagligt breyð hann okkum gevur,
umsorgan um okkum hevur;
er hjá okkum neyð og vandi,
okkum varðar hann frá grandi.
Í vón og trúgv vit søkja hann,
hans trúskapur ei broytast kann.
2. Vit hava trúgv á Jesus Krist,
einkarson Guðs, himnadrottin,
á heimsins frelsara, Jesus Krist,
Guðs hann eigur dýrdarmáttin.
Hann var maður her á foldum,
krossfestur, deyður, lá í moldum;
men reis upp við mekt og mæti,
fekk við høgru hond Guðs sæti,
har biður fyri heimi hann,
og hann skal døma hvønn ein mann.
3. Vit trúgva Halga Anda á,
signing, kraft og uggan manna,
sum kemur syni, faðir frá
at veita frið og uggan sanna,
ríki Krists um heim út breiðir,
iðran vekur, falnar leiðir,
elur trúgv og vón so blíða,
at vit øðrum lívi bíða,
har sum vit fáa sælan frið,
ið allar ævir varir við.


text:
Eftir at ákærurnar um kynsligan ágang og harðskap móti kenda filsmframleiðaranum, Harvey Weinstein, fyrst sóu dagsins ljós, er talið kvinnum og monnum, kend sum ókend, ið hava traðkað fram og tosa um kynsligan ágang, eksploderað. Hashtaggið #MeToo, ið breiddi seg sum eldur um internetið, skapti yvirskriftir og ovurstórt kjak og setti fleiri fólk, ið hava framt kynsligan ágang og harðskap, til svars.
Í kjalarvørrinum av hesum, er ein felagsskapur nú settur á stovn. Hann eitur "Time's Up", og skal veita fíggjarliga hjálp til fólk, ið hava verið fyri kynsligum ágangi ella harðskapi. Tað eru umleið 300 kvinnur, kendar úr Hollywood heiminum, ið standa handan felagsskapin. Endamálið við felagsskapinum er, at kempa ímóti kynsligum ágangi í filmsheiminum og á øllum arbeiðsplássum. Við at savna pengar inn, skal felagsskapurin hjálpa teimum, ið hava verið fyri ágangi, at gjalda fyri løgfrøðiliga hjálp í samband við sakarmál.
Nógvar kendar kvinnur eru handan felagsskapin. Millum annað Natalie Portman, Eva Longoria, Emma Stone og Reese Witherspoon.
Lítillátni heimstónleikarin
Ungi gøtumaðurin Ólavur Jákupsson hevur seinastu árini ferðast kring allan heim og spælt konsertir


text:
Áseyðaroyting á Búnaðarstovuni í Kollafirði 9. juli 2014.
Lombini eru góš ķ įr
Tżsdagin 9. juli 2014
vóru vit ķ įseyšaroyting į Bśnašarstovuni. Umframt taš vanliga arbeišiš, varš
allur seyšurin vigašur og vektirnar skrįsettar. Hetta hava vit gjųrt į
Bśnašarstovuni fleiri feršir um įriš seinastu įrini. Śrslitiš vķsir, at lombini
eru vęl betri ķ įr enn ķ fjųr. Ķ įr vóru vit į fjalli 6 dagar seinni enn ķ fjųr,
og taka vit hędd fyri, at hvųrt lambiš tyngist eini 250 gram um dagin hesa
tķšina, so viga lombini 3 4 kg meira ķ įr enn ķ fjųr, eitt sindur ymiskt ķ
hvųrjum fylgi.
Nišanfyri er yvirlit yvir
lambsvektirnar ķ hvųrjum fylgi sęr ķ fjųr og ķ įr. Tųlini fyri ķ įr eru minkaši
viš 1,5 kg fyri hvųrt lambiš fyri at javnaš aldurin į lombunum.
Vekt į lombum ķ įseyšaroyting 2013 og
14
Kelda: Bśnašarstovan, sum eisini eigur myndina.


text:
Birita Debes luttók fyri løtu síðani í 50 metra ryggsvimjing á HM í Barcelona, og megnaði hon har at svimja seg til eitt 40. pláss av 51 luttakandi, við tíðini 30.57. Hetta er fjórbesta tíð sum hon (ella nøkur onnur føroysk kvinna) nakrantíð hevur svomið, har føroyska metið hjá henni er 30.12 frá Danish Open í mars mánaða. Sí úrslitalistan her.
Tag: birita debes
Video: Birita 100 rygg á HM í Barcelona
Birita Debes luttekur her í 100 metra ryggsvimjing á HM á langgeil í Barcelona. Hon er í svartari hettu á geil 0, allarnærmast okkum. Tíðin 1:05.64 er nýtt føroyskt met.
Birita 1:05.64 og nýtt føroyskt met í 100 rygg
Birita Debes setti í morgun eitt flott nýtt føroyskt met í 100 metra ryggsvimjing, tá ið hon á heimsmeistarstevnuni í Barcelona svam teinin uppá 1:05.64, har hennara føroyska met frá Danish Open í mars mánaða var 1:06.19. Tíðin var nóg góð til at hon bleiv nr 40 av 50, sí úrslitalistan her.
Her er Birita akkurát komin upp til okkum aftaná teir 100. Eg burdi kanska líka hava givið henni eina løtu til at summa seg áðrenn upptøku, men tað er so tað.
BCN2013 videoblogga 5 – KM hálar Biritu
Bara eitt lítið brot frá fyrstu venjing hjá okkum í Palau Sant Jordi kappingarhylinum her í Barcelona. Birita trenar ‘yvirfart’, har Kristian Martin hálar hana fram.
Tekniskt brek í 200 bringu
HS-stevnan byrjaði í morgun eftir ætlan, og riðlarnir blivu avgreiddir skjótt sum teir plaga. Men tá kapping 3, ið var 200 bringusvimjing hjá kvinnum, byrjaði, hoyrdist “Taki støðu” hjá startdómarinum illa í hátalarinum. Tveir svimjarir stóðu eftir á skamlunum, tá startskotið ljóðaði. Riðilin bleiv løtu seinni steðgaður.
Av úrslitum í morgun kann nevnast, at Birita Debes úr Ægir vann 50 rygg við tíðini 29.02, har metið hjá henni er 28.51. Alvi Hjelm (Ægir) vann 50 rygg og 100 blandað hjá monnum við ávikavist 29.11 og 1:02.71. Annika S. Olsen (HS) vann 200 bringu hjá kvinnum við tíðini 2:54.35. Poula Ø. Mohr (HS) vann 50 firvald og 100 blandað við ávikavist 28.74 og 1:05.46. Marius Ihlen Gardshodn (HS) vann 50 firvald og 400 frí hjá monnum við ávikavist 28.62 og 4:25.62. Victoria Wigant Eysturdal (Ægir) vann 400 frí hjá kvinnum við tíðini 4:36.66.
Kappingin byrjar aftur kl
16.30 17.30 nú seinnapartin. Allir riðlarnir í morgun uttan tann fyrsti (50 rygg hjá kvinnum, riðil 1) verða í løtuni lagdir á Youtube, og síggjast seinni á svimjing.com.
Sigma vann DMH 2013
So er endaúrslitið alment, Sigma vann bestu deildina í “Danmarks Mesterskaber for hold 2013”, í tøttum dysti ímóti Aalborg og Esbjerg. “Sigma Swim 1” fekk tilsamans 52776 stig, “Aalborg 1” 52559 og “Esbjerg 1” 52232 stig, meðan “VAT CPH 1” við einum sættaplássi akkurát helt seg yvir niðurflytingarstrikuni við 45094 stigum. Birita, Alvi og Frans fingu sostatt eitt bronsuheiðursmerki fyri stríðið, meðan Pál kann ergra seg um at hann allarhelst hevði gjørt munin til at Aalborg varð danmarksmeistari, og Magnus nokk í liðhøpi mest má gleða seg um ikki at flyta niður. Sí samlaðu støðuna her.
Birita 58.11 í 100 frí, Frans 49.66, Magnus 50.65
Birita Debes var fyrsti svimjari hjá Esbjerg, tá ið tey á “Danske Mesterskaber for Hold 2013” endaðu við 4×100 frí. Tíðin 58.11 er mær vitandi hennara besta tíð yvirhøvur, har besta tíð hjá henni áðrenn hetta var 58.20 frá Ægir-stevnu í november. Stafettin hjá Esbjerg gjørdist nummar 3, aftanfyri Sigma og Aalborg.
Frans Johannesen svam skjótastu fyrstu 100 hjá monnum, tá ið hann í 4×100 frí svam fyrsta strekkið uppá 49.66, fyri Esbjerg sum eisini vann ta stafettina. Magnus Jákupsson var fyrsti svimjari hjá VAT, og megnaði hann har at svimja fyrsta strekkið uppá 50.65 sekund. VAT varð nr 7, Esbjerg nr 1, Sigma nr 2 og Aalborg nr 3.
Birita 26.63 og nr 8 í 50 frí á DMH 2013
Birita Debes luttók nú seinnapartin í 50 metra frísvimjing á “Danske Mesterskaber for Hold 2013”, og varð hon har nummar 8 av teimum 18 luttakandi við tíðini 26.63. Besta tíð hjá Biritu er 26.46 frá Ægir-stevnu í Klaksvík 2012, meðan Guðrun Mortensen eigur føroyska metið á 26.04. Sí úrslitalistan her.
Birita 2:18.00 og nr 6 í 200 rygg á DMH 2013
Birita Debes luttók í morgun í 200 metra ryggsvimjing á “Danske Mesterskaber for Hold 2013”, og varð hon har nummar 6 av teimum 18 luttakandi við tíðini 2:18.00, góð 2 sekund frá hennara bestu tíð á 2:15.97. Sí úrslitalistan her.
Birita 1:02.63 og nr 3 í 100 rygg á DMH 2013
Birita Debes luttók í áðni í 100 metra ryggsvimjing á “Danske Mesterskaber for Hold 2013”, og gjørdist hon tá nummar 3 av 18 luttakandi við tíðini 1:02.63. Føroyska metið hjá henni er 1:01.46 frá NJM 2010 í júst somu høll; men á DMH er tað allarviktigasta at man yvirhøvur fær eina tíð, so at Esbjerg fekk hesi 685 stigini afturat í kappingini ímóti Sigma og hinum. Sí úrslitalistan her.


text:
Frásøgn úr Fugloy
Ein maður átti tríggjar synir. Teir tveir eldru fóru út at læra timburverk, og tá ið teir komu aftur, hevði annar lært at bora og annar at gera nagla til holið. Hin yngsti fór eisini avstað og kom at ganga í ein tjóvaskúla, hvar hann varð lærdur til at stjala.
Tá ið hann kom aftur, frætti kongurin, at hann hevði gingið í tjóvaskúla, heintaði hann inn fyri seg og fekk hann til at ganga við tað. Kongur leggur nú ta treyt á, at hann skal stjala flesk av lofti hansara, meðan tveir menn halda vakt: kann hann ikki tað, skal hann vera lívleysur.
Síðan letur kongur vaktarmenninar kalla fyri seg og biður teir vera varnar.
Nú ber so á, at ein tjóvur er vorðin hongdur beint frammanundan. Drongurin fer eftir líkinum, ger tvey hol í takið á kongsgarðinum og sleppir líkinum niður ígjøgnum annað holið til upp undir hendurnar; longur kundi tað ikki sleppa.
Nú ið vaktarmenninir á loftinum síggja henda mansniðurpartin, halda teir tað vera drongin, ið kemur at stjala fleskið; teir toga í beinini, men kunnu ikki fáa kroppin niður ígjøgnum. Meðan stendur drongurin uppi í erva, rópar niður til teirra og biður teir hava frið; men teir verða nú enn heitari til at taka á.
Sum teir so stríðast, krýpur drongurin inn ígjøgnum hitt holið, tekur fleskið og krýpur sín veg út aftur.
Morgunin eftir ber hann tað fyri kong.
Nú leggur kongur aðra treyt á og býður dronginum at stjala hest sín úr stallinum, meðan ein maður situr í saðlinum, annar heldur í boygslið og triði í halan: ger hann ikki tað, skal hann missa høvdið. Drongurin verður tá at royna.
Tað ber so til, at hestastallurin hjá kongi er beint niðri undir vínkjallaranum. Drongurin ger hol í vínkjallaragólvið og letur vín renna so spakuliga niður ígjøgnum; tað drýpur beint niður við mannin, sum situr í saðlinum. Vaktarmenninir tosa saman um hetta; og drongurin letur renna eitt sindur skjótari; teir smakka á og finna, at tað er vín. Teir taka at drekka og verða alt meira og meira mælskir, sum vínið slær í høvdið á teimum. Til endan verður alt kvirt; teir eru bóltaðir um koll allir tríggir og sovnaðir.
Drongurin fer nú avstað við hestinum og síðan fyri kong við honum. Kongurin tykir hetta væl avrikað.
Hann leggur dronginum triðju treytina, at hann skal stjala prestin og deknin báðar og flyta teir til sín: annars er deyðin honum vísur.
Drongurin hugsar um hetta eina stund, krýpur so upp í kirkjutornið um náttina og letur klokkuna ganga. Prestur fer til deknin og spyr, hví tað ringir; men deknurin veit einki at greiða frá, og so fara báðir í kirkjuna.
Nú teir koma inn, stendur drongurin í prestabúnaði fyri altarinum; hann veittrar til teirra, at teir skulu koma innar úr forkirkjuni.
Teir spyrja, hvør hann er; men hann svarar, at hann er ein eingil og komin at heinta teir burtur úr staðinum, sum skal forganga fyri gudloysi sítt: men teir einir eru funnir sakleysir og skulu sleppa til himmals.
Prestur heldur, at hetta ber ikki til: teir eru syndug menniskjur; men hin fyri altarinum sigur, at tað ber væl til, tí í luftini skulu teir verða umskapaðir sum Enok og Elias –
”og her er tann himmalska ,regalia’, sum tit skulu sturta tykkum í,” og í tí sama peikar hann á ein posa, sum hann hevur spent fram við kórsgáttina. Teir stoyta seg harí, og hann dregur kvikliga fyri kjaftin á posanum.
Síðan dró hann teir til kongin, og mangt skump fingu teir á veginum.
Men tá ið drongurin loysti frá, og kongurin sá prestin og deknin, tá skildi hann, at tað batti ikki at leggja treytir á henda meistaratjóv, sum einki tóktist ovboðið. Og so gav kongur honum ríkidømi og lívsbreyð, so honum nýttist ikki at stjala oftari.
Frásøgn: Jóhan Hendrik Matras, Kirkju
Jakob Jakobsen: ”Færøske folkesagn og æventyr”, 1898-1901
Ævintýrið er her endurgivið við stavseting Hammershaimbs.
26 AT 1525 A, AT 1737


text:
11/13/09
Sascha Funke á Culture Box
Culture Box er ein feitur lokalur techno o.s.fr klubbur ("o.s.fr" merkir her "og onnur sløg av elektroniskum dansitónleiki, við áherðslu á dansipartin"). Tað kostar ikki nógv at sleppa inn (einans 30 kr fyri lesandi!) og staðið hevur stíl. Góðan stíl. Techno stíl. Tey fáa okkurt slag av mentanarstuðuli frá donsku stjórnini, og tað loyvir teimum at reka staðið á so gjøgnumførdan, esoteriskan og kulan hátt. Sig so ikki at mentanarstuðul ikki kann brúkast til okkurt gott! :) Fá meir at vita við at vitja heimasíðuna hjá Culture Box
Vit báðir vinmaðurin/lestrarfelagin og eg sóu/hoyrdu Sascha Funke framføra síðsta ár á sama klubba. Tað var eitt fantastiskt kvøld. Euforisk hugløg vóru uppi og vendu onkra løtuna. Og tey vóru ikki kemiskt men tónleikaliga treytaði. Feitt. Eisini kul at hann (Funke) einans spældi vinyl. Tað rokni eg eisini við at hann fer at gera hesufer.
Sascha Funke gevur út á plátufeløgunum BPitch Control (Berlin) og Kompakt (Köln). Hesi bæði eru tvey tey allar kulastu techno plátufeløgini, í verðini faktiskt. So tað sigur eitt sindur.
Vit hoyrdu eisini Funke (shit tað er eitt kul eftirnavn) í vár, tá hann spældi saman við BPitch Control labelmate og vinmanninum Paul Kalkbrenner, ið var í býnum fyri at promovera sín nýggja film Berlin Calling, ið bleiv vístur á CPH:DOX festivalinum. Vit sóu ikki filmin, men vit vóru á Kødboderne 18 og hoyrdu teir báðar spæla og tað var super feitt. Serliga Kalkbrenner var fenomenalur.
Eg havi sera góðar vónir til Culture Box leygarkvøldið. Ert tú stødd/staddur í Keypmannahavn økinum og forvitin eftir góðum týskum techno (og týskt techno er sum oftast nakað av tí besta), so er at leggja leiðina framvið Culture Box.
http://www.myspace.com/saschafunke
Her ein video, har Sascha Funke fær alt upp á kók. Faktiskt við einum Paul Kalkbrenner lagnum "Square 1". Tað er sjálvandi ikki bara hetta lagið, ið fær fólkini uppá kók, men eisini "the build up", ið er komi áðrenn. Tvs. at stemningurin, ið er í upptøkuni er arbeiddur fram og bygdur upp. Væl og virðiliga:
Eitt av kendaru ("kendaru" í techno merking) løgunum hjá Sascha Funke; "Mango" (BPitch Control)
Sascha Funke við einum frálíkum remixi av "Beautiful Life" hjá Gui Boratto (Kompakt)
Kalkbrenner lagið frá klippinum omanfyri, her í fullum líki (BPitch Control)
1 comment:
- AnonymousNovember 13, 2009 at 7:05 PM
um man er heldigur spælur hann á Dunkel aftaná ;) vh BrynReplyDelete